
STANC O U N 
La Fantomo di Marley 

Marley esis mortinta, komence. Esas advere nula 
dubito pri lo. La registro di lua enterigo esis signatata 
dal kleriko, dal klerko, dal funeristo, e dal chefa 
trauranto. Scrooge signatabis ol: e la nomo di Scrooge 
esis valida che la Borso, por irge quan lu elektis facar. 
Olda Marley esis tam mortinta kam pordo-klovo. 

Atencez! Me ne intencas dicar, ke me savas per mea 
propra savo to quo esas partikulare mortinta pri pordo- 
klovo. Me ipsa inklinesus konsiderar sarko-klovo kom 
la metalajo maxim mortinta. Ma la sajeso di nia 
ancestri esas en la analogo; e mea manui profana ne 
perturbus ol, o la Lando falius. Vu do permisez me 
emfazoze repetar, ke Marley esis tam mortinta kam 
pordo-klovo. 

Ka Scrooge savis, ke lu esis mortinta? Komprenende. 
Quale altre? Scrooge e lu esabis asociiti dum me ne 
savas quante multa yari. Scrooge esis lua unika 
exekutero testamental, lua unika administranto, lua 
unika sindiko, lua unika legacario restanta, lua unika 
amiko, e lua unika trauranto. E mem Scrooge ne esis 
tante male chagrenigita da l’evento trista, por ne esar 

komercisto ecelanta dum la sama dio dil funero, e 
solene celebrar ol per advera marchando. 

Mencionante la funero di Marley rimemorigas da me 
ta punto per qua me komencis. Esas nula dubito, ke 
Marley esis mortinta. To esez perfekte komprenita, o 
nulo marvelatra venos de la historio quan me naracos. 
Se ni ne esus perfekte konvinkita, ke la Patro di 
Hamlet mortabis ante la komenco dil teatrajo, esus 
nulo plu remarkinda en lua promeno noktal, en vento 
del esto, sur sua propra rempari, kam esus pri irga 
jentilulo mezeva qua temerare iras pos noktesko en 
loko ventoza—exemple, la kirko-korto dil Katedralo di 
Santa Paulo—por literale astonar la febla mento di sua 
filiulo. 

Scrooge nulatempe efacis la nomo di olda Marley. Ol 
ibe restis pos yari super la magazin-pordo: Scrooge & 
Marley. La firmo esis konocata kom Scrooge & Marley. 
Ulafoye ti qui konoceskis la firmo nomis Scrooge kom 
Scrooge, ed ulafoye nomis Scrooge kom Marley, ma lu 
respondis ad amba nomi: to ne importss a lu. 

Ho! ma lu esis laboristo sparegema, ta Scrooge! 
klemanta, tordanta, sizanta, skrapanta, prenanta, avara, 
olda pekero! Tam harda ed akuta kam silexo, de qua 
nula stalo frapabis fairo jeneroza; tam sekreta, e su- 
kontenta, e solitara kam ostro. La koldeso en lu 
frostigis lua olda traiti, mordetis lua nazo pintizita, 
velkigis lua vango, rigidigis lua marcho-modo; redigis 
lua okuli, bluigis lua dina labii; e sagace parolis per lua 
voco rauka. Pruino esis sur sua kapo, e sur sua brovi, e 
sur sua mentono magra. Lu sempre portis sua propra 
basa temperaturo kun su; lu frostigis sua kontoro dum 
la kanikulo; e ne desfrostigis ol per un grado de 
temperaturo dum Kristonasko. 

Extera varmeso e koldeso ne multe influis Scrooge. 
Nula varmeso povis varmigar, nek vetero vintral 
koldigar lu. Nula vento suflanta esis plu bitra kam lu, 
nula nivo falanta esis plu okupata pri sua skopo, nula 
pluvo torentatra esis min aceptema a supliko. Mala 
vetero ne savis quale traktar lu. La maxim forta pluvo, 
e nivo, e grelo, e greleto povis fanfaronar pri nur un 
avantajo relate lu. Oli ofte esis bone liberala, e Scrooge 
nulatempe esis. 

Nulu haltigis lu en la strado por dicar, kun joyoza 
mieno, ‘Mea kara Scrooge, quale vu standas? Kande vu 
venos vizitar me?’ Nula mendikanti imploris, ke lu 
donez trivialajo, nula pueri demandis, qua tempo esas, 
nula homulo od homino mem unfoye dum lua tota 
vivo demandabis de lu pri la voyo ad ica od ita loko. 
Mem la hundi di blindi semblis konocar lu; e vidante lu 
proximeskar, li tranis lia posedanti aden pordeyi e 
korti; e pose ociligis lia kaudi quaze dicar, ‘Esas plu 
bona havar nul okuli kam havar maligna okulo, blinda 
mastro!’ 

Ma quale to importis a Scrooge? Lu advere prizis to. 
Movar gradope alonge la vivo-voyi turboza, avertar ke 
l’omna simpatio homal forstacez, esis to quon savanti 
nomas bonega, segun Scrooge. 

Olim—ek omna bona dii dil yaro, dum la dio ante 
Kristonasko—olda Scrooge sidis okupata en sua 
kontoro. Esis vetero koldega, glaciatra, bitra; nebuloza; 
e lu povis audar, ke la homi en la korto anhelante iris 
adhike ed adibe, batante lia manui sur lia pektori, e 
fulante lia pedi sur la pavi por varmigar oli. La horloji 
dil Urbo jus sonabis trifoye, ma esis ja tre obskura—la 
tota dio ne esabis lumoza—e kandeli flamifis en la 
fenestri dil kontori vicina quale reda induti sur la aero 

tusheble bruna. La nebuleto varsis su tra omna 
kreviseturo e klef-truo, ed esis extere tante densa, ke 
quankam la korto esis tre streta, l’opozita domi esis 
nur fantomi. Vidante la nubo sordida plubaseskar ed 
obskurigar omno, on pensus, ke Naturo restas apude, e 
multege menacas. 

La pordo dil kontoro di Scrooge esis apertita por ke 
lu povas regardar sua klerko qua, en celuleto 
tenebroza, sorto de tanko, kopias letri. Scrooge havis 
tre mikra fairo, ma la faireto di la klerko esis tante plu 
mikra, ke ol semblis esar un brezo. Ma lu ne darfis 
alimentar ol, nam Scrooge havis la karbono-buxo en 
sua propra chambro; e certe, se la klerko enirus 
portante spado, la mastro predicus, ke li mustas 
separar su. Pro to la klerko metis sua blanka kolsharpo, 
ed esforcis varmigar su per la kandelo; pri to, esante 
homo havanta febla imaginado, lu faliis. 

‘Felica Kristonasko, onklo! Deo salvez vu!’ klamis 
gaya voco. To esis la voco dil nevulo di Scrooge, qua 
tante rapide proximeskis, ke ol esis l’unesma avizo di 
ilua veno. 

‘Ba!’ dicis Scrooge. ‘Absurdajo!’ 

II tante varmigabis su per rapida marchado tra la 
nebuleto e pruino, ca nevulo di Scrooge, ke il tote 
brilis; ilua vizajo esis reda e bela; ilua okuli cintilifis, ed 
ilua respirado vaporifis. 

‘Kristonasko kom absurdajo, onklo!’ dicis la nevulo di 
Scrooge. ‘Vu ne intencas dicar lo, certe.’ 

‘Me ya lon intencas,’ dicis Scrooge. ‘Felica 
Kristonasko! Quale vu darfas esar gaya? Qua kauzon 
vu havas esar gaya? Vu esas sat povra.’ 

‘Nu,’ gaye replikis la nevulo. ‘Quale vu darfas esar 
desgaya? Qua kauzon vu havas esar trista? Vu esas sat 
richa.’ 

Scrooge havante nula respondo plu bona tainstante, 
itere dicis, ‘Ba!’; e pose pluse dicis, ‘Absurdajo!’ 

‘Ne esez desafabla, onklo,’ dicis la nevulo. 

‘Quale altre esar,’ respondis ilua onklo, ‘vivante en 
tala mondo plena de foli quala ico? Felica Kristonasko! 
Forigez felica Kristonasko! Quo esez Kristonasko a vu 
ecepte tempo por pagar konturi sen pekunio; tempo 
por trovar, ke vu esas plu evoza per un yaro, ma ne plu 
richa per un horo; tempo por bilancigar vua kayeri ed 
havar omna enskriburo dum tota dekedu monati 
prizentita kom debeto kontre vu? Se me facus mea 
volo,’ indignoze dicis Scrooge, ‘omna idioto qua iradas 
havante la vorti “Felica Kristonasko” en sua boko esez 
boliigita en sua propra pudingo, ed enterigita havante 
ilexo-paliso tra sua kordio. Yes ya!’ 

‘Onklo!’ pregis la nevulo. 

‘Nevulo!’ severe replikis l’onklo, ‘celebrez 
Kristonasko segun vua propra kustumo, e lasez me 
celebrar ol segun la mea.’ 

‘Celebrar!’ repetis la nevulo di Scrooge. ‘Ma vu ne 
celebras ol.’ 

‘Do permisez me lasar ol repozar,’ dicis Scrooge. ‘Ol 
facez bone por vu! Se ol ulatempe facis bone por vu!’ 

‘Esas multa kozi de qui me forsan ganas bonaji, per 
qua me ne profitas, on povas kredar lo,’ replikis la 
nevulo: ‘Kristonasko inter l’altri. Ma me certe 
konsideras Kristonasko, kande ol venas—aparte de la 
veneraco pro olua santa nomo ed origino, se irgo 
povus esar aparta de olti—kom bona tempo: tempo 
benigna, pardonema, karitatema, agreabla: l’unika 

tempo konocata da me, en la longa kalendario dil yaro, 
kande homi semblas per un konkordo volunte apertar 
lia kordii klozita, e konsiderar homi inferiora quale se 
li esas kamaradi survoye vers la tombo, e ne kom altra 
raso de kreuri qui iras altraloke. E do, onklo, quankam 
ol nulatempe pozis irga oro od arjento aden mea 
posho, me kredas, ke ol ya facis bone por me, e ya 
facos bone por me; e me dicas, “Deo benedikez ol!’” 

La klerko en la Tanko nevolante aplaudis: quik 
sentante la desdecajo, lu agitis la fairo, ed extingis la 
lasta febla cintilo por sempre. 

‘Lasez me audar plusa sono de vu,’ dicis Scrooge, ‘e 
vu celebros vua Kristonasko per perdar vua travalio. 
Vu esas tre forta oratoro, sioro,’ lu pluse dicis, turninte 
su a sua nevulo. ‘Me surprizesas, ke vu ne eniras 
Parlamento.’ 

‘Ne iraceskez, onklo. Venez! Dineez kun ni morge.’ 

Scrooge dicis, ke lu videz lu en—yes ya, lu dicis lo. Lu 
parolis la tota frazo, e dicis, ke lu prefere unesme videz 
lu en ta loko. 

‘Ma pro quo?’ kriis la nevulo di Scrooge. ‘Pro quo?’ 

‘Pro quo vu mariajeskis?’ dicis Scrooge. 

‘Pro ke me amoreskis.’ 

‘Pro ke vu amoreskis!’ grunis Scrooge, quale se lo esis 
la nura kozo en la mondo plu ridinda kam felica 
Kristonasko. ‘Adio!’ 

‘No, onklo, ma vu nulatempe vizitis me ante ke me 
mariajeskis. Pro quo citar mea mariajo kom la kauzo 
por ne nun vizitar?’ 

‘Adio,’ dicis Scrooge. 

‘Me deziras nulo de vu; me demandas nulo de vu; pro 
quo ni ne povas esar amiki?’ 

‘Adio,’ dicis Scrooge. 

£ Me regretas totkordie, ke me trovas vu tante 
rezolvema. Ni nulatempe havis disputacho, quan me 
partoprenis. Ma me probis, por homajar Kristonasko, e 
me celebros Kristonasko til la fino. Do, felica 
Kristonasko, onklo!’ 

‘Adio!’ dicis Scrooge. 

‘E felica nov-yaro!’ 

‘Adio!’ dicis Scrooge. 

Malgre to, lua nevulo ekiris la chambro sen vorto 
iracoza. II haltis ye l’extera pordo por donar la saluti dil 
sezono a la klerko, qua, quankam tante koldigita, esis 
plu varma kam Scrooge; nam il kordiale retrodonis oli. 

‘Yen altru,’ murmuris Scrooge, qua audis il: ‘mea 
klerko, havante dek-e-kin shilingi omnasemane, e 
spozino e familio, parolas pri felica Kristonasko. Me 
retretos a Bedlam.’ 

Ta dementulo, ekduktinte la nevulo di Scrooge, 
enduktis du altri. Li esis jentiluli korpulenta, 
aspektante agreable, e li nun stacis, la chapeli 
desmetita, en la kontoro di Scrooge. Li portis libri e 
dokumenti en lia manui, e reverencis a lu. 

‘La firmo di Scrooge & Marley, me supozas,’ dicis un 
de la jentiluli, regardante sua listo. ‘Ka me havas la 
plezuro kunparolar sro Scrooge od sro Marley?’ 

‘Sro Marley esas mortinta dum ica sep yari,’ Scrooge 
respondis. ‘Lu mortis sep yari ante nun, canokte.’ 

‘Ni ne dubitas, ke lua jenerozeso esas bone 
reprezentata da lua asociito vivanta,’ dicis la jentilulo, 
e prizentis sua fido-letro. 

Ya reprezentita; nam la du havabis la sama humoro. 
Ye la vorto ‘jenerozeso,’ Scrooge frunsis la fronto, e 
sukusis la kapo, e retrodonis la fido-letro. 

‘Dum ica sezono festal, sro Scrooge,’ dicis la jentilulo, 
e prenis plumo, ‘esas plu kam kustumale dezirinda, ke 
ni facez poka provizuri por le povra e le privacita, qui 
multe sufras nunatempe. Multa mili de homi mankas 
l’ordinara necesaji; cent mili mankas l’ordinara 
komfortaji, sioro.’ 

‘Kad esas nula karceri?’ demandis Scrooge. 

‘Abundo de karceri,’ dicis la jentilulo, e ripozis lua 
plumo. 

‘E l’Union-indijazili?’ demandis Scrooge. ‘Kad oli 
ankore funcionas?’ 

‘Yes ya. Ma,’ replikis la jentilulo, ‘utinam me dicez, ke 
oli ne funcionas.’ 

‘La Marcho-muelilo e la Povreso-lego restas vigoroza, 
ka ne?’ dicis Scrooge. 

‘Li amba esas tre okupata, sioro.’ 

‘Ho! Me timis, pro to quon vu komence dicis, ke ulo 
eventabis por haltigar lia progreso utila,’ dicis Scrooge. 
‘Me tre joyoze audas lo.’ 

‘Pro l’ideo, ke li apene furnisas Kristana joyo mental 
o korpal por la amaso de homi,’ replikis la jentilulo, ‘ni 
kelka homi esforcas kolektar la kapitalo por komprar 
karno e drinkaji por la povri, e moyeno varmigar li. Ni 
selektas ica tempo, pro ke ol esas tempo de omna 
tempi kande manko esas akute sentita, ed abundo 
joyas. Quante multe vu promisos?’ 

‘Nulo!’ Scrooge respondis. 

‘Ka vu deziras esar anonima?’ 

‘Me deziras esar lasita tranquila,’ dicis Scrooge. ‘Pro 
ke vu demandas to quon me deziras, yen mea 
respondo. Me ipsa ne celebras Kristonasko, e me ne 
povas afordar joyigar indolenti. Me helpas subtenar ta 

institucri quin me mencionis; oli kustas sat multe; e ti 
qui esas povra mustas irar ad oli.’ 

‘Multi ne povas; multi preferus mortar.’ 

£ Se li preferas mortar,’ dicis Scrooge, ‘li plu bone 
facez lo, e diminutez la habitantaro superflua. Pluse— 
pardonez me—me savas nulo pri lo.’ 

‘Ma vu devas saveskar,’ komentis la jentilulo. 

‘Ne esas mea afero,’ Scrooge replikis. ‘Esas sato, ke 
on komprenez sua propra aferi, e ne mixez su en la 
aferi di altri. Mea aferi kontinue okupas me. Adio, 
siori!’ 

Klare komprenante, ke esus neutila persequar lia 
skopo, la jentiluli ekiris. Scrooge rikomencis sua 
laborado, havante opiniono plubonigita pri su, e plu 
jokema humoro kam kustumale. 

Dume la nebuleto ed obskureso tante denseskas, ke 
ula homi kuras adhike ed adibe portante lumizili 
flagranta, ofrante servar per irar avan la kavali e veturi, 
e survoye duktar oli. L’antiqua turmo di kirko, di qua 
l’antiqua rauka klosho sempre ruzeme regardetis 
Scrooge de fenestra gotika en la muro, divenas 
nevidebla, e sonas la hori e hor-quarimi en la nubi, e 
vibri tremanta sequas quale se olua denti klakas en 
olua supra kapo frostigita. La koldeso intenseskas. En 
la chefa strado ye l’angulo dil korto, laboristi reparas la 
gas-tubi, ed acendabis fairego en fairo-korbo, cirkum 
qua grupo de shifonizita viri e yunuli asemblas su: li 
varmigas lia manui ed extaze palpebragas lia okuli 
avan ol. L’exterfluo dil robineto solitara budeme 
konjelas e divenas glacio misantropa. La brilo dil 
butiki, ube ilexo-brancheti e beri krepitas en la 
varmeso dil lampi en la fenestri, redigas pala vizaji 
preterpasanta. La komerci di pultristi e spicisti divenas 

bonega jokaji: spektaklo glorioza, en qua esas preske 
neposibla kredar, ke principi tante tedanta quale 
vendado e komprado efikeskas. La Sinioro Urbestro, en 
la fuorto dil Domego, imperas, ke lua kinadek koquisti 
e chefservisti celebrez Kristonasko segun la devo di la 
domanaro dil Sinioro Urbestro; e mem la talioreto, 
quan lu punisabis per amendo de kin shilingi ye la 
pasinta sundio, pro ke lu esabis ebria e violentoza en la 
stradi, koquas la morga pudingo en sua atiko, dum ke 
lua magra spozino ed infanto ekiras por komprar la 
karno. 

Mem plu nebuloza, e plu kolda! Koldeso perforanta, 
serchanta, mordanta. Se la bona santa Dunstan nur 
pincabus la nazo dil Spirito Maligna per tusho di tala 
vetero, vice lua armi kustumal, lore ya lu bramus pro 
bona kauzo. La posedanto di un nazo magra e yuna, 
rodita e mastikita dal hungranta koldeso quale osti esas 
mastikita da hundi, inklinis su a la klef-truo di Scrooge 
por regalar lu per kantiko Kristonaskal: ma ye 
l’unesma toni di 


‘La Deo igez vu joyar! 

E nulo jenez vu!’ 

Scrooge sizis sua linealo per tante multa energio, ke la 
kantero fugis pro teroro, e livis la klef-truo a la 
nebuleto e la mem plu afina pruino. 

Tandem venis la horo por klozar la kontoro. 
Malhumoroze, Scrooge decensis de sua sidilo, e taceme 
agnoskis la fakto a la klerko expektanta en la Tanko, 
qua quik extingis sua kandelo, e metis sua chapelo. 

‘Vu deziras la tota dio morge, me supozas?’ dicis 
Scrooge. 

£ Se to konvenas, sioro.’ 

£ To ne konvenas,’ dicis Scrooge, ‘e ne esas yusta. Se 
me minigus vua salario de mi-krono, vu konsiderus vu 
esar male traktata, ka ne?’ 

La klerko feble ridetis. 

‘Ma,’ dicis Scrooge, ‘vu ne konsideras me esar male 
traktata, kande me pagas di-salario sen laboro.’ 

La klerko komentis, ke ol eventas nur unfoye yarale. 

‘Febla exkuzo por furtar de posho di homo dum omna 
duadek-e-kinesma dio di decembro!’ dicis Scrooge, e 
butonagis sua surtuto til la mentono. ‘Ma me supozas, 
ke vu havez la tota dio. Arivez plu frue posmorge!’ 

La klerko promisis facar lo; e Scrooge grondante 
ekmarchis. La kontoro esis quik klozita, e la klerko, la 
longa extremaji di lua blanka kravatego pendante sub 
la tayo (nam lu havis nula surtuto), duadekfoye glitis 
adinfre alonge Cornhill, ye la fino di voyeto inter rangi 
de pueruli, por celebrar la vespero ante Kristonasko, e 
pose kuris adheme a Camden-Town tam rapide 
posible, por ludar per blind-ludo. 

Scrooge manjis sua dineo melankolioza en sua 
kustumala taverno melankolioza; e lektinte omna 
jurnali, e pasinte la restajo dil vespero kun sua bank- 
kayero, iris adheme por dormar. Lu lojis en 
apartamento qua olime posedesis da lua asociito 
mortinta. Ol esis chambraro tenebroza en edifico 
dekedanta en korto ube ol tote ne konvenis, por ke on 
apene evitis opinionar, ke ol evidente kurabis adibe 
kom yuna domo, ludante per celo-trovo kun altra 
domi, ed obliviabis l’ekireyo. Ol nun esis tre antiqua, e 
tre tenebroza, nam nulu lojas en ol ecepte Scrooge, e 
l’altra chambri esis lugata kom kontori. La korto esis 
tante obskura, ke mem Scrooge, qua bone konocis 

omna pavi, mustis tastar per sua manui. La nebuleto e 
pruino pendis cirkum l’antiqua nigra pordego dil 
domo, quale se la Genio dil Vetero sidas mediteme 
trauroze sur la solio. 

Nu, esas fakto, ke esis nulo partikulara en la pord- 
martelo sur la pordo, ecepte ke ol esis tre granda. Esas 
anke fakto, ke Scrooge vidabis ol, nokte e jorne, dum 
sua tota rezido en ta loko; anke, ke Scrooge havis tam 
poko di to quon on nomas imagino en su kam irgu en 
l’Urbo di London, mem inkluzante—to esas vorto 
audacoza—la korporaciono, la konsilero komonal, e ti 
qui surhavas la livreo. On devas anke rimemorar, ke 
Scrooge ne disipabis mem un pensajo pri Marley, 
depos sua tadimeza menciono pri l’asociito mortinta, 
dum sep yari. E do lasez irgu explikar a me, se posible, 
quale Scrooge, pozante sua klefo aden la seruro dil 
pordo, vidis en la pord-martelo, sen ke ol subisis irga 
chanjo-proceso mediata, nula pord-martelo, ma la 
vizajo di Marley. 

La vizajo di Marley. Ol ne esis en ombro nepenetrebla 
quale l’altra kozi en la korto, ma havis cirkum ol lumo 
traural, quale homardo putranta en kelero obskura. Ol 
esis nek iracoza nek feroca, ma regardis Scrooge quale 
Marley olime regardabis: l’orel-binoklo fantomal pozita 
adsupre sur olua fronto fantomal. La hararo stranje 
movesis, quaze da respirado o brizo varma; e quankam 
l’okuli esis larje apertita, oli esis perfekte senmova. To, 
ed olua koloro pala, igis ol semblar hororinda; ma olua 
hororo semblis esar malgre la vizajo ed ultre olua 
direkto, vice esar parto di olua propra mieno. 

Dum ke Scrooge regardegis ta fenomeno, ol esis itere 
pord-martelo. 

Esus nevera dicar, ke lu ne tresayis, o ke lua sango ne 
koncieskis pri sento terorinda quan ol ne konocis 
depos infanteso. Ma lu pozis sua manuo adsur la klefo 
quan lu abandonabis, ferme turnis ol, enmarchis, ed 
acendis sua kandelo. 

Lu ya pauzis nerezolveme dum instanto, ante ke lu 
klozis la pordo; e lu ya cirkonspekte regardis dop ol, 
quale se lu mi-expektis esar terorigita da la vidajo di la 
har-treso di Marley saliante aden la koridoro. Ma esis 
nulo sur la dopajo dil pordo, ecepte la skrubi e skrubini 
qui fixigis la frapilo; do lu dicis, ‘Pu, pu!’ e bruisoze 
klozis ol. 

La sono tondatre resonis tra la domo. Omna supra 
chambro, ed omna barelo en l’infra kelero dil vin- 
vendisto, semblis havar sua propra eki. Scrooge ne esis 
homo esar timigita da eki. Lu klef-klozis la pordo, e 
marchis trans la koridoro ed acensis l’eskalero, ya 
lente, ed emundis sua kandelo dum ke lu iris. 

On povus neprecize parolar pri vehigar karoso e sis 
kavali alonge granda ed antiqua eskalero, o tra mala e 
yuna Lego di Parlamento; ma me intencas dicar, ke on 
povus vehigar sarko-veturo alonge ta eskalero, e 
flanke, la traverso vers la muro, e la pordo vers la 
balustradi: e facile facar lo. Esis abundo de larjeso por 
to, e spaco disponebla; forsan pro to Scrooge opinionis, 
ke lu ya vidis lokomotiv-charo irante avan lu en la 
tenebro. Sis gas-lampi en la strado ne lumizabus 
l’enireyo tro bone, do on darfas supozar, ke esis tre 
obskura malgre la bujio di Scrooge. 

Adsupre iris Scrooge, ne suciis irgequante pri to: 
obskureso esas chipa, e Scrooge prizis ol. Ma ante ke lu 
klozis sua pordo pezoza, lu trairis sua chambri, por 

certigar, ke omno sekure standas. Lu sat bone 
rimemoris ta vizajo por dezirar facar lo. 

Salono, dormo-chambro, neutilajo-chambro. Omno 
standis quale ol devas. Nulu sub la tablo, nulu sub la 
sofao; faireto en la greto; kuliero e baseno pronta; e la 
kasroleto de gruelo (Scrooge sufris nazkataro) sur 
kamen-tabulo. Nulu sub la lito; nulu en la kabineto; 
nulu en sua nokto-kamizo, qua pendis per posturo 
suspektinda apud la parieto. La neutilajo-chambro esis 
quale kustumale. Antiqua fairo-skreno, antiqua shui, 
du fish-korbi, lav-moblo sur tri pedi, e fairo-pikilo. 

Tote satisfacata, lu klozis sua pordo, ed inkluzis su; 
duople klef-klozis ol, nekustumale. Tale sekura kontre 
surprizo, lu desmetis sua kravato; metis sua chambro- 
robo e pantofli, e sua nokto-boneto; e sideskis avan la 
fairo por manjar sua gruelo. 

Ol esis ya tre mikra fairo; preske nulo dum tante bitra 
nokto. Lu koaktesis sidar tre proxim ol, e budar super 
ol, ante ke lu povis tirar la maxim mikra varmeso ek 
nur manuedo di kombustablaji. La herdo esis anciena, 
konstruktita longatempe antee da komercisto 
Holandana, e cirkume karelizita per baroka kareli 
Holandana piktita por ilustrar la santa skriburi. Esis 
Kaini ed Abeli, filiini di Faraoi, Rejini di Sheba, kurieri 
anjelatra qua decensas tra la aero per nubi simila a 
plumo-liti, Abrahami, Belshazari, Apostoli qui 
embarkas butro-bateli, centi de figuri por lurar lua 
pensado; ma ta vizajo di Marley mortinta dum sep yari 
venis quale la bastono dil Profeto anciena, ed englutis 
omno. Se singla glata karelo esabus komence vakua, ed 
havabus la povo formacar sur sua surfaco ula pikturo 
de la fragmenti disjuntita di lua pensaji, singlu 
portabus kopiuro di l’olda kapo di Marley. 

‘Absurdajo!’ dicis Scrooge, e transmarchis la 
chambro. 

Pos plura tramarchi, lu itere sideskis. Retrojetante lua 
kapo en la stulo, lua regardo hazarde turnis su a 
klosho, klosho neuzita, qua pendas en la chambro, e 
por ula kauzo nun obliviata komunikas kun chambro 
en l’etajo maxim alta dil edifico. Esis per granda 
astoneso, e timo stranja e neexplikebla, ke lu vidis ta 
klosho ocileskar. Komence ol ocilis tante nelaute, ke ol 
apene sonis; ma balde ol sonis laute, ed anke sonis 
omna altra kloshi en la domo. 

To duris forsan dum mi-minuto, o dum minuto, ma 
semblis durar dum horo. La kloshi cesis sonar quale oli 
komencabis, samatempe. Sequis kliktado, profunde 
infre; quale se ulu tranis kateno pezoza trans la bareli 
en la kelero dil vin-vendisto. Scrooge lore rimemoris 
audir, ke on deskriptas, ke fantomi en domi 
frequentata tranas kateni. 

La keler-pordo apertesis violentoze e bruisoze, e lore 
lu audis plu laute la bruisego en l’infra etaji; pose 
acensante l’eskalero; pose venante direte vers lua 
pordo. 

‘Ankore to esas absurdajo!’ dicis Scrooge. ‘Me ne 
kredas ol.’ 

Tamen lua karnaciono chanjis, kande sen pauzo ol 
venis tra la pordo pezoza, e pasis aden lua chambro 
adkoram lu. Kande ol eniris, la flamo mortanta flagris, 
quaze kriar, ‘Me lun konocas! La Lantomo di Marley!’ 
ed itere falis. 

La sama vizajo; l’exakte sama. Marley surhavante sua 
har-treso, jileto kustumal, kalzegi e boti; la tuf-pendaji 
dil du boti herisis, quale lua har-treso e la hari sur lua 
kapo. La kateno quan lu tranis esis agrafagita ye lua 


23 



tayo. Ol esis longa, ed envolvis lu quale kaudo; ed ol 
esis fabrikita (nam Scrooge alerte observis ol) ek kasi, 
klefi, padloki, kont-libri, akti, e stala bursi pezoza. Lua 
korpo esis diafana; por ke Scrooge, lun observante, e 
regardante tra lua jileto, povis vidar la du dopa butoni 
dil mantelo. 

Scrooge ofte audabis, ke Marley havas nula 
intestinaro, ma lu nulatempe kredabis lo til nun. 

No, lu ne kredis lo mem nun. Quankam lu travidis la 
fantomo, e vidis, ke lu stacas koram lu; quankam lu 
sentis l’influo koldiganta del okuli tam kolda kam 
morto; e remarkis la texuro dil faldita kaptuko ligita 
cirkum olua kapo e mentono, olta tuko quan lu ne 
remarkis til nun: lu esis ankore nekredema, e luktis 
kontre sua sensi. 

‘Ho nu!’ dicis Scrooge, tam kaustike e kolde kam 
sempre. ‘Quon vu volas kun me?’ 

‘Multo!’—la voco di Marley, sendubite. 

‘Qua vu esas?’ 

‘Demandez, qua me esis.’ 

‘Do, qua vu esis?’ plu laute dicis Scrooge. ‘Vu esas 
skrupuloza—por ombro.’ 

‘Vivante, me esis vua asociito, Iakob Marley.’ 

‘Ka vu povas—ka vu povas sideskar?’ demandis 
Scrooge dubitoze regardante lu. 

‘Me povas.’ 

‘Do sideskez.’ 

Scrooge questionis tale, pro ke lu ne savis, ka 
fantomo tante diafana esas kapabla sideskar; ed 
opinionis, ke se to esus neposibla, forsan explikajo 
humiliganta esus necesa. Ma la Fantomo sideskis ye 
l’altra latero dil herdo, quaze segun kustumo. 

‘Vu ne kredas ye me,’ komentis la Fantomo. 

‘No,’ dicis Scrooge. 

‘Quala atestin pri mea realeso vu volas, ultre vua 
propra sensi?’ 

‘Me ne savas,’ dicis Scrooge. 

‘Pro quo vu dubitas vua sensi?’ 

‘Pro ke,’ dicis Scrooge, ‘kozeto afektacas oli. Mikra 
maladeso dil stomako dupigas oli. Vu forsan esas 
peceto di karno nedigestita, makulo di mustardo, 
peceto di fromajo, fragmento di terpomo ne sat 
koquita. Esas plu multa de sauco kam de sarko en vu, 
irge qua vu esas!’ 

Scrooge neofte facis jokaji, e lu tatempe ne sentis su, 
en sua kordio, esar espritoza. Fakte, lu esforcis esar 
drola por distraktar sua propra atenco e represar sua 
teroro; nam la voco dil fantomo perturbis lu mem til 
lua osti. 

Sidar regardegante ta okuli fixigita e vitratra dum 
instanto silencoza, Scrooge supozis, advere kruligus lu. 
Anke esis ulo hororinda per la fantomo havar sua 
propra atmosfero infernal. Scrooge ipsa ne povis sentar 
ol, ma to esis evidenta; nam, quankam la Fantomo 
sidas tote senmove, olua hari, e jupi, e tuf-pendaji 
ankore agitesas quaze per vaporo varmega de furnazo. 

‘Ka vu vidas ica dentopikilo?’ dicis Scrooge, quik 
asaltante, pro la kauzo supramencionita; e dezirante, 
adminime dum nur sekundo, turnar la severa 
regardego dil viziono de su. 

‘Me vidas,’ respondis la Fantomo. 

‘Vu ne regardas ol,’ dicis Scrooge. 

‘Ma me vidas ol,’ dicis la Fantomo, ‘nihilominus.’ 

‘Nu!’ replikis Scrooge. ‘Nur per glutar olta, dum mea 
tota vivo me esos persekutata da legiono de koboldi, de 
mea propra kreo. Absurdajo, me dicas—absurdajo!’ 

Quik la Fantomo facis kriego timiganta, e sukusis 
olua kateno per bruiso tante trauroza e konsternanta, 
ke Scrooge forte tenegis sua stulo por retenar su de 
falar ed esvanar. Ma quante plu granda esis lua hororo, 
kande la Fantomo desmetis la bandajo de cirkum sua 
kapo, quale se esas tro varma werar ol en la domo, e 
lua mandibulo falis adsur lua pektoro! 

Scrooge falis adsur sua genui, e klemis la manui avan 
sua vizajo. 

‘Mizerikordio!’ lu dicis. ‘Viziono timiganta, pro quo 
vu chagrenigas me?’ 

‘Homo havante mento mondumal!’ respondis la 
Fantomo, ‘ka vu kredas ye me o ne?’ 

‘Me kredas,’ dicis Scrooge. ‘Me mustas. Ma pro quo 
spiriti marchas sur la tero, e pro quo li venas a me?’ 

‘Esas postulata de omnu,’ respondis la Fantomo, ‘ke 
la spirito en lu marchez libere inter sua kunfrati, e 
voyajar omnube; e se ta spirito ne ekiras vivante, ol 
kondamnesas ekirar pos morto. Ol kondamnesas vagar 
tra la mondumo—ho, ve a me!—ed atestar to quon ol ne 
povas partoprenar, ma povabus partoprenir sur la tero, 
e povabus felicigir!’ 

Itere la spirito kriegis, e sukusis sua kateno, e tordis 
sua manui fantomal. 

‘Vu esas katenizita,’ tremante dicis Scrooge. ‘Dicez, 
pro quo?’ 

‘Me portas ta kateno quan me forjis dum vivar,’ 
respondis la Fantomo. ‘Me facis ol ringo pos ringo, e 
metro pos metro; me metis ol per mea propra arbitrio, 
e per mea propra arbitrio me portis ol. Kad olua 
aspekto esas stranja a vu?’ 

Scrooge sempre plu tremis. 


26 



‘O ka vu volas saveskar,’ duris la Fantomo, £ la pezo e 
longeso dil forta envolvajo quan vu ipsa portas? Ol esis 
tam pezoza e tam longa kam ico, sep Kristonaski ante 
nun. Vu laboris pri ol depos ta tempo. Ol esas kateno 
pezeganta!’ 

Scrooge sur la pavimento regardetis cirkum lu, 
expektis trovar su cirkondata da cent-e-sisadek metri 
de fera kablo: ma lu vidis nulo. 

‘Iakob,’ lu implorante dicis. ‘Olda Iakob Marley, dicez 
pluse. Konsolacez me, Iakob.’ 

£ Me havas nula konsolaco,’ la Fantomo respondis. £ To 
venas de altra regioni, Ebenezer Scrooge, ed esas 
adportata da altra pastoro, ad altra sorti de homi. E me 
ne povas dicar a vu to quon me volas. Nur kelketa 
pluson esas permisata a me. Me ne povas repozar, me 
ne povas restar, me ne povas tardigar me irgaloke. Mea 
spirito nulatempe iris ultre nia kontoro—atencez!—dum 
mea vivo, mea spirito nulatempe vagis ultre la streta 
limiti di nia monetkambio-truo; e fatiganta voyaji 
vartas me!’ 

Esis kustumo di Scrooge, irgekande lu esis pensema, 
pozar sua manui aden la poshi di sua pantalono. 
Pensante pri to quon la Fantomo dicis, lu nun facis lo, 
ma sen regardante adsupre, o staceskante. 

£ Vu evidente esis tre lenta pri to, Iakob,’ komentis 
Scrooge per maniero komercistal, quankam humile e 
respekteme. 

‘Lenta!’ repetis la Fantomo. 

‘Mortinta dum sep yari,’ meditis Scrooge. ‘E 
totatempe vu voyajas!’ 

‘Totatempe,’ dicis la Fantomo. ‘Nula repozo, nula 
paco. Sencesa tormenti pro remorso.’ 

£ Ka vu rapide voyajas?’ dicis Scrooge. 

‘Per l’ali dil vento,’ respondis la Fantomo. 

‘Vu devis transirir multa landi dum sep yari,’ dicis 
Scrooge. 

La Fantomo, audinte lo, facis altra kriego, e tante 
hororinde kliktigis sua kateno en la silenco mortinta 
dil nokto, ke la distrikto darfis akuzar ol kom jeno. 

‘Ho! kaptito, ligito, e duople katenizito,’ kriis la 
Fantomo, ‘ne savar, ke yarcenti de laborado sencesa, da 
nemortivi, por ca tero mustos pasar aden eterneso ante 
ke lo bona pri qua ol esas kapabla esos developita. Ne 
savar, ke irga spirito Kristana qua benigne laboras en 
sua propra sfereto, irge qua olta esas, trovos sua vivo 
mortiva esar tro kurta por la vasta moyeni di utileso. 
Ne savar, ke nula granda regreto povas kompensar por 
l’oportunajo misuzita dum un vivo! Ma tale me esis! 
Ho! tale me esis!’ 

‘Ma vu esis sempre bona aferisto, Iakob,’ balbutis 
Scrooge, qua nun komencis aplikar lo a su ipsa. 

‘Afero!’ kriegis la Fantomo, ed itere tordis sua manui. 
‘La homaro esis mea afero. La stando komuna esis mea 
afero; karitato, kompato, pacienteso, e bonvolo esis 
mea afero. Mea mestiero esis nur guto en l’ampla maro 
di mea afero!’ 

Ol tenis sua kateno ye brakio-disto, quale se to esis la 
kauzo di lua omna chagreno, e pezoze jetis ol itere 
adsur la pavimento. 

‘Ye ta tempo dil yaro rulanta,’ la fantomo dicis, ‘me 
maxime sufras. Pro quo me marchis tra amasi de mea 
kunfrati regardante adinfre, e nulatempe regardis 
adsupre a ta Stelo benedikita qua duktis la Sajuli a 
povra lojeyo! Kad esis nula povra domi a qui olua lumo 
duktabus me?’ 


28 



Scrooge esis multe konsternita audar la fantomo 
talamaniere parolar, e multe trepideskis. 

‘Audez me!’ klamis la Fantomo. ‘Mea tempo preske 
finas.’ 

‘Me audos,’ dicis Scrooge. ‘Ma ne male traktez me! 
Ne esez deklamacha, Iakob! Me pregas!’ 

‘Quale me nun videble aparas koram vu, me ne savas. 
Me nevideble sidis apud vu dum multa, multa dii.’ 

To ne esis ideo agreabla. Scrooge tremis, e vishis la 
sudoro de sua fronto. 

‘To ne esas lejera parto di mea penitenco,’ duris la 
Fantomo. ‘Me esas hike canokte por avertar vu, ke vu 
ankore havas oportunajo ed espero por eskapar mea 
fato. Oportunajo ed espero quin me ganis por vu, 
Ebenezer.’ 

‘Vu esis sempre bon amiko a me,’ dicis Scrooge. 
‘Danko!’ 

‘Vu esos vizitata,’ dicis la Fantomo, ‘da Tri Spiriti.’ 

La vizajo di Scrooge falis preske tam base kam to dil 
Fantomo. 

‘Ka to esas l’oportunajo ed espero quan vu 
mencionis, Iakob?’ lu balbutante demandis. 

‘Yes.’ 

‘Me—me preferas, no,’ dicis Scrooge. 

‘Sen lia viziti,’ dicis la Fantomo, ‘vu ne povas esperar 
evitar la voyo quan me alongiras. Expektez l’unesmo 
morge, kande la kloko sonas un kloko.’ 

‘Ka me ne povus aceptar omna tri samatempe, por 
quik kompletigar ol, Iakob?’ sugestis Scrooge. 

‘Expektez la duesmo dum la sequanta nokto ye la 
sama tempo. La triesmo dum la nexta nokto kande la 
lasta stroko di dekedu cesos vibrar. Expektez ne plus 

vidar me; e rimemorez, pro egardo por vu, to quo pasis 
inter ni!’ 

Dicinte ta vorti, la fantomo prenis sua kap-tuko del 
tablo, e ligis ol cirkum sua kapo quale antee. Scrooge 
savis lo, pro l’akuta bruiso facita da olua denti, kande 
la mandibulo e maxilo esis kuntirita dal bandajo. Lu 
audacis itere adsupre regardar, e trovis, ke sua 
vizitanto supernatura konfrontas lu per posturo rekta, 
la kateno envolvita cirkum olua brakio. 

La viziono retromarchis de lu; e ye omna pazo, la 
fenestro kelkete levis su, por ke la Fantomo atinginte 
ol, ol esis larje apertita. La Fantomo facis manusigno, 
ke Scrooge pluproximeskez; ton lu facis. Kande li esis 
du pazi distanta l’unu de Faltru, la Fantomo di Marley 
levis sua manuo, avertis, ke lu ne pluse proximeskez. 
Scrooge haltis. 

Ne pro obedio, ma pro surprizo e timo: nam, la 
manuo esante levita, lu senteskis bruisi konfuza en la 
aero; soni nekomprenebla di lamentado e regreto; ululi 
ne-expreseble trista e su-akuzanta. La fantomo, pos 
askoltir dum instanto, adjuntis su a la himno funerala e 
chagrenoza; ed ekflotacis aden la nokto kolda ed 
obskura. 

Scrooge iris al fenestro, desesperanta pro kuriozeso. 
Lu ekregardis. 

La aero esis plenigita per fantomi qui vagas adhike ed 
adibe per hasto destranquila, e qui jemas dum vagar. 
Singlu portis kateni quale la Fantomo di Marley; kelki 
(forsan guvernerii kulpoza) esis kunligita; nulu esis 
libera. Multi de li Scrooge ipsa konocabis dum lia vivi. 
Lu esabis tre intima kun ula olda fantomo qua portis 
blanka jileto ed havis enorma fera moneto-buxo ligita a 
sua ped-kolo; ol ploris kompatinde pro ke ol ne esis 

kapabla helpar mizerozino kun infanto, quin ol vidis 
infre sur pordo-solio. La mizero di ti omna esis, 
evidente, pro ke li esforcis intervenar en aferi homal, 
por lo bona, e por sempre perdabis ta povo. 

Sive ta enti desaparis aden nebuleto, sive nebuleto 
kovris li, lu ne savis. Ma li e lia voci spirital kune 
desaparis; e la nokto divenis tala quala ol esabis kande 
lu venabis adheme. 

Scrooge klozis la fenestro, ed exploris la pordo per 
qua la Fantomo enirabis. Ol esis duople klef-klozita, 
quale lu klozabis ol per sua propra manui, e la rigli 
restis netushita. Lu probis dicar, ‘Absurdajo!’ ma haltis 
dum l’unesma silabo. O pro l’emoco quan lu subisis, o 
pro la fatigi dil dio, o pro lua regardeto ye la Mondo 
Nevidebla, o pro la konverso obtuza dil Fantomo, o pro 
la tarda horo, lu tre multe bezonis repozo; lu iris direte 
a sua lito, sen desvestizar su, e quik dormeskis. 

STANCO D U 
L’Unesma del tri Spiriti 

Esis tante obskura kande Scrooge vekis ke, 
regardante de la lito, lu apene distingis la diafana 
fenestro de l’opaka muri di sua chambro. Lu esforcis 
regardar tra l’obskureso per sua furet-okuli, kande la 
kloshi dil vicina kirko sonis la quar quarimi. Do lu 
askoltis por la kloko. 

Tote astonante, la klosho pezoze strokis de sis til sep, 
e de sep til ok, ed unope til dek-e-du; ed haltis. Dek-e- 
du! Esabis pos du kloki kande lu enlitigabis su. La 
horlojo esis nejusta. Evidente glacio-dento falabis aden 
la mekanismo. Dek-e-du! 

Lu tushis la butono di sua posh-horlojo por 
korektigar ca horlojo maxim absurda. Olua pulso 
rapide batis dek-e-du; ed haltis. 

‘Nu, ne es posibla,’ dicis Scrooge, ‘ke me dormis tra 
tota dio ed aden altra nokto. Ne esas posibla, ke ulo 
eventis pri la suno e ke nun esas dek-e-du dimeze!’ 

L’ideo timigis lu, do lu hastis de la lito e tastis por 
voyo al fenestro. Lu mustis forfrotar la pruino per la 
maniko di sua chambro-robo ante ke lu povis vidar 
irgo; e lore povis vidar nur poke. Lu povis nur 
dicernar, ke esis ankore nebuletoza e tre kolda, ed esis 

nula bruiso de homi kurante adhike ed adibe, facante 
granda tumulto, qua certe eventus se la nokto 
forbatabus jorno brilanta, e posedabus la mondo. To 
esis granda alejo, pro ke ‘pos tri dii pagez ica pago- 
mandato ad sro Scrooge od segun lua impero,’ ed c., 
divenus nur banko-bilieto Usana se esus nula dii per 
qua kontar. 

Scrooge itere enlitigis su, e pensis, e pensis, e pensis 
multafoye, e ne povis komprenar. Quante multe lu 
pensis, tante multe lu perplexigesis; e quante multe lu 
esforcis ne pensar, tante multe lu pensis. La Fantomo 
di Marley multe perturbis lu. Irgekande lu rezolvis en 
su, pos inquesto matura, ke to omna esas sonjo, lua 
mento retroflugis, quale forta resorto liberigita, a lua 
unesma stando, e prizentis la sama problemo por esar 
explorata, ‘Kad esas sonjo o ne?’ 

Scrooge restis en ta stando til ke la klosharo sonis 
plusa tri quarimi, kande lu rimemoris subite, ke la 
Fantomo avertabis lu pri vizito kande la klosho sonos 
un kloko. Lu rezolvis vigilar til ke la horo pasabos; e 
konsiderante ke lu ne plu facile povas dormeskar kam 
flugar a cielo, to esis probable la maxim saja rezolvuro 
posibla. 

La quarima horo esis tante longa, ke lu plurafoye 
konvinkesis, ke lu evidente nekoncie dormeskis e ne 
audabis la kloko. Tandem ol frapis lua orelo askoltanta. 

‘Din don!’ 

‘Un quarimo,’ kontante dicis Scrooge. 

‘Din don!’ 

‘La duimo!’ dicis Scrooge. 

‘Din don!’ 

‘Tri quarimi,’ dicis Scrooge. 

‘Din don!’ 

‘La horo ipsa,’ Scrooge dicis triumfante, ‘e nulo altra.’ 

Lu parolis ante ke la hor-klosho sonis; ol nun sonis, 
per profunda, matida, melankolioza Un. Lumo flagris 
en la chambro tainstante, e la kurteni di lua lito 
fortiresis. 

La kurteni di lua lito esis fortirita, me dicas a vu, da 
manuo. Nek la kurteni ye lua pedi, nek la kurteni ye 
lua dorso, ma olti avan lua vizajo movesis. La kurteni 
di lua lito esis fortirita; e Scrooge tresayis e levis su a 
mi-jacanta posturo, e trovis su esar vizajo kontre vizajo 
kun la vizitanto nehomal qua fortiris oli: tam proxime 
kam me nun esas a vu, e me stacas apud vu kom 
spirito. 

Ol esis stranja figuro—simila a puero; ma ne tam 
simila a puero kam ad oldulo, vidita tra ula moyeno 
supernatura, qua igis lu aspektar quale se lu recedas, e 
diminutesas a grandeso di puero. Lua hararo, qua 
pendis cirkum la kolo ed alonge la dorso, esis blanka 
quaze pro evo; ma la vizajo havis nula rugo en ol, e la 
pelo havis karnaciono maxim tenera. La brakii esis tre 
longa e muskuloza; same la manui, quale se lua teno 
havez forteso extraordinara. Lua gambi e pedi, tre 
delikata, esis nuda quale la supra membri. Lu portis 
tuniko pure blanka; e cirkum la tayo ligesis zono 
brilanta, la brilo esis belega. Lu tenis ilexo-brancho 
fresha e verda en la manuo; e, tote kontredicante ta 
emblemo vintral, la robo esis ornizita per flori someral. 
Ma to quo esis maxim stranja en lu esis, ke de la 
suprajo di lua kapo spricis lumo-sprico klara e brilanta, 
per qua to omna esis videbla; e pro qua sendubite lu 
uzis, dum lua plu obtuza instanti, granda extingilo kom 
chapelo, quan lu nun tenis sub la brakio. 


35 



Mem ico, tamen, ne esas la qualeso maxim stranja, 
Scrooge nun regardante lu plu direte. Nam olua zono 
cintilifas e briletas, nun hike, nun ibe, e to quo esas 
lumizita tainstante, cainstante esas obskura, por ke la 
figuro ipsa fluktuas en sua klareso: nun lu esas kozo 
havante un brakio, nun havante un gambo, nun 
havante duadek gambi, nun lu esas du gambi sen kapo, 
nun kapo sen korpo: ne esas irga konturo di la parti 
dissolvanta qua esas videbla en la densa obskureso 
aden qua oli desaparas. E dum ta miraklo, lu esas itere 
su ipsa; tam distinta e klara kam sempre. 

‘Ka vu esas la Spirito, sioro, di qua la veno esis 
predicita a me?’ demandis Scrooge. 

‘Me esas!’ 

La voco esis dolca e nelauta. Eceptale nelauta, quale 
se, vice esar tante apud lu, ol esis distanta. 

‘Qua, e quo vu esas?’ Scrooge demandis. 

‘Me esas la Fantomo di Kristonasko Pasinta.’ 

‘Ka longe pasinta?’ questionis Scrooge: lu observis 
lua staturo nanatra. 

‘No. Di vua pasinto.’ 

Scrooge ne povus dicar ad irgu pro quo, se irgu 
demandus de lu, ma lu havis deziro partikulara vidar la 
Spirito werar lua chapelo; e pregis, ke lu kovrez su. 

‘Quo?’ klamis la Fantomo, ‘ka vu tante balde 
extingus, per manui mondumal, la lumo quan me 
donas? Ka ne suficas, ke vu esas un de ti, la pasioni di 
qui facis ica chapelo, e koaktas me tra multa epoki base 
portar ol sur mea fronto?’ 

Scrooge respektoze negis intenco ofensar, o savo pri 
volar ‘chapelizar’ la Fantomo dum irga parto di sua 
vivo. Lu lore audacis demandar, qua afero venigas lu. 

‘Vua stando!’ dicis la Fantomo. 

Scrooge dicis, ke lu multe obligesas, ma ne povus 
evitar pensar, ke nokto di repozo tranquila plu bone 
kontributus a lua bona stando. La Spirito evidente 
audis lua pensado, nam ol quik dicis: 

‘Nu, vua reformo. Atencez!’ 

Parolante lu extensis sua forta manuo, e dolce prenis 
lua brakio. 

‘Staceskez! e marchez kun me!’ 

Esabus vana por Scrooge pledar, ke la vetero e la 
horo ne adaptesas a skopi pedirantal; ke la lito esas 
varma, e la merkurio en la termometro restas sub zero; 
ke lu vestizesas lejere per sua pantofli, chambro-robo, e 
nokto-boneto; e ke lu tatempe havas nazkataro. La 
tenego, quankam tam dolca kam to di manuo hominal, 
esis nerezistebla. Lu staceskis: ma pro ke la Fantomo 
iris vers la fenestro, suplikante prenis lua robo. 

‘Me esas mortivo,’ Scrooge remonstris, ‘e probable 
falos.’ 

‘Subisez nur tusho di mea manuo ibe,’ dicis la Spirito, 
e pozis manuo sur lua kordio, ‘e vu esos subtenita dum 
plu multo kam ico!’ 

Dum ke la vorti parolesis, li pasis tra la muro e stacis 
sur rurala voyo expozita, agri omnalatere. L’urbo tote 
desaparabis. Nula traco di ol esis videbla. L’obskureso e 
la nebuleto desaparabis kun ol, nam esis klara dio 
kolda e vintral, e nivo esis sur la sulo. 

‘Bona cielo!’ dicis Scrooge, e kunklemis sua manui 
dum ke lu cirkumregardis. ‘Me edukesis en ca loko. Me 
esis puerulo hike!’ 

La Spirito dolce regardis lu. Lua tusho mola, 
quankam ol esabis lejera ed instantala, ankore semblis 
restar en la senti dil oldulo. Lu koncieskis pri mil odori 

qui flotacas en la aero, singlu ligita a mil pensaji, ed 
esperi, e joyi, e suciaji tre longe obliviita! 

‘Vua labio tremas,’ dicis la Fantomo. ‘E quo to esas 
sur vua vango?’ 

Scrooge murmuris, interrupto nekustumal en sua 
voco, ke ol esas pustuleto; e pregis, ke la Fantomo 
duktez lu segun sua deziro. 

‘Ka vu memoras ta voyo?’ demandis la Spirito. 

‘Memoras ol!’ fervoroze kriis Scrooge—‘me povus 
marchar sur ol kun l’okuli bandajizita.’ 

‘Esas stranja, ke vu obliviis ol dum tante multa yari!’ 
komentis la Fantomo. ‘Ni irez adavane.’ 

Li marchis alonge la voyo; Scrooge rikonocis omna 
pordego, ed fosto, ed arboro; til ke fore aparis merkat- 
urbeto havanta ponto, kirko, e rivero sinuifanta. Nun 
videsis ula ponei piloza qua trotis vers li; pueruli sur lia 
dorsi, ilqui klamis ad altra pueruli en kabrioleti rural e 
chari vehigita da farmisti. Ta omna pueruli esis gaya, e 
klamis Funa a Faltra, til ke la larja agri esis tante 
plenigita per la muziko joyoza, ke la kolda aero ridis 
audar ol 

‘Olti esas nur ombri dil kozi qui esis,’ dicis la 
Fantomo. ‘Li ne koncias ni.’ 

La voyajanti jokeme avancis; e dum ke li avancis, 
Scrooge rikonocis e nomis omnu. Pro quo lu tante 
extreme joyis vidar li? Pro quo lua kolda okulo 
cintilifis, e lua kordio saltis kande li preterpasis? Pro 
quo lu plenigesis per gayeso audar li salutar Funa 
Faltra per Felica Kristonasko, dum ke li separis su ye 
kruco-voyi e voyeti, vers lia hemi diversa? Quo esis 
felica Kristnasko por Scrooge? Ba a felica Kristonasko! 
Qua bonajon ol facabis por lu? 

‘La skolo ne esas tote abandonita,’ dicis la Fantomo. 
‘Puero solitara, neglijita da sua amiki, restas ankore 
ibe.’ 

Scrooge dicis, ke lu savas lo. E lu singlutis. 

Li livis la choseo per voyeto bone memorita, e balde 
proximeskis a domego ek matide reda briki, qua havis 
kupolo pintizita per vento-flecho sur la tekto, e klosho 
pendigita en ol. Ol esis granda domego, ma havis 
fortuno krulata; nam la kontori spacoza esis rare uzata, 
la muri esis humideta e muskizita, la fenestri frakasita, 
e la pordegi rodita. Pultri klukadis e pavonumis en la 
stabli; e la hangari e dometi esis herbizita. Ol ne esis 
plu grandioza interne; nam enirante la salonego 
trauroza, e regardante tra la pordi apertita di multa 
chambri, li trovis olti esar male moblizita, kolda, e 
vasta. Esis saporo teral en la aero, vakueso koldeta en 
ta loko, qua apartenis a tro multa veki a kandelo-lumo 
e ne multo por manjar. 

Li iris, la Fantomo e Scrooge, trans la koridoro til 
pordo en la dopa parto dil domego. Ol apertesis avan li, 
e deskovris chambro longa, vakua, e melankolioza, 
aspektanta plu vakua pro rangi de simpla benki e 
skrib-tabli. Ye un de oli, sola puero lektis apud febla 
fairo; e Scrooge sideskis adsur benko, e ploreskis por 
vidar obliviata sua kompatinda su-ipsa kom lu olime 
esabis. 

Nula eko latenta en la domo, nula strido o pedo- 
skrapo del musi dop la panelaro, nula gutifado del 
robineto mi-desfrostigita en la dopa korto obtuza, nula 
sospiro inter la branchi senfolia di l’unika poplo 
chagrenanta, nula ocilado indolenta del pordo dil 
vakua hangaro, no, nula krako en la fairo, falis adsur la 

kordio di Scrooge sen influo moliganta, por liberigar 
lua lakrimi. 

La Spirito tushis lua brakio, ed indikis lua plu yuna 
su-ipsa, absorbita per lektar. Subite viro en vesti 
stranjera, marveloze reala e distinte videbla, stacis 
exter la fenestro, hakilo en sua zono, e duktis per la 
brido asno charjita per ligno. 

‘Nu, esas Ali Baba!’ Scrooge klamis extazoze. ‘Esas 
karega ed olda ed honesta Ali Baba! Yes, yes, me savas! 
Ula Kristonasko, kande ta puero solitara esis 
abandonita hike tote solitare, lu ya venis, unesmafoye, 
precize tale. Puero kompatinda! E Valentine,’ dicis 
Scrooge, ‘e sua fratulo sovaja, Orson; yen li iras! E quo 
es la nomo di ta qua esis depozita portante nur 
kalsono, dormante, ye la Pordego di Damaskus; ka vu 
ne vidas lu! E la Grumo dil Sultano renversita da la 
Genii; ibe lu esas sur sua kapo! Yuste por lu. Me joyas 
pro to. Per qua yuro lu mariajesez kun la Princino?’ 

Audar Scrooge parolar tote serioze pri tala temi, per 
voco maxim extraordinara, inter ridado e plorado; e 
vidar lua vizajo reda ed ecitita, certe ya surprizus lua 
amiki komercal en l’Urbo. 

‘Yen, la Papagayo!’ klamis Scrooge. ‘Verda korpo e 
flava kaudo, e kozo quale latugo qua kreskas ek la 
suprajo dil kapo; yen, lu! Kompatinda Robin Crusoe, lu 
nomis ol retrovenante adheme pos seglirir cirkum 
l’insulo. “Kompatinda Robin Crusoe, adube tu iris, 
Robin Crusoe?” La homo supozis, ke lu sonjas. Esis ya 
la Papagayo, on savas. Ibe kuras Friday kurante vers la 
rivereto por salvar su! Hola! Hup! Hola!’ 

Lore, per rapideso di transito tre stranjera a lua 
karaktero kustumal, lu dicis, pro mizerikordio por sua 
olima su-ipsa, ‘Kompatinda puero!’ ed itere ploreskis. 

£ Me deziras,’ Scrooge murmuris, e pozis manuo aden 
sua posho e cirkume regardis, pos vishir sua okuli per 
sua paramento; ‘ma esas nun tro tarda.’ 

‘Quo esas?’ demandis la Spirito. 

‘Nulo,’ dicis Scrooge. ‘Nulo. Esis puerulo qua kantis 
kantiko Kristonaskal ye mea pordo hiere. Me dezirus 
donir ulo a lu: nur ito.’ 

La Fantomo penseme ridetis, e signifis per la manuo: 
lore dicante, ‘Ni videz altra Kristonasko!’ 

L’olima su-ipsa di Scrooge plugrandeskis ye ta vorti, 
e la chambro pluobskureskis e plusordideskis. La 
paneli diminutis, la fenestri fendetesis; peceti di gipso 
falis del plafono, e la lati nuda revelesis; ma quale to 
omna facesis, Scrooge ne plue savis kam vu. Lu nur 
savis, ke lo esis justa; ke lo tale eventabis; ke lu esis 
ibe, itere sola, kande l’omna altra pueri irabis adheme 
por la gaya festi. 

Lu nun ne lektas, ma desesperante pazadas avane e 
retroe. Scrooge regardis la Fantomo, e trauroze 
agitante sua kapo, anxie regardetis la pordo. 

Ol apertesis; e puerineto, multe plu yuna kam la 
yunulo, kurante eniris, ed embracis lu, ed ofte kisis lu, 
salutante lu kom sua ‘Kara, kara fratulo.’ 

‘Me venas por duktar tu adheme, kara fratulo!’ dicis 
la puerino, e klakis sua manueti, ed inklinis su por 
ridar. ‘Por duktar tu adheme, adheme, adheme!’ 

‘Kad adheme, mikra Fan?’ replikis la yunulo. 

‘Yes!’ dicis la puerino, plena de gayeso. ‘Adheme, por 
sempre. Adheme, por sempre. Patro esas tante multe 
plu benigna kam il olime esis, por ke hemo similesas 
Cielo! II parolis tante dolce a me dum ul kara nokto, 
kande me enlitigis me, ke me ne timis itere demandar, 
ka tu darfas venar adheme; e lu dicis, Yes, tu devas; ed 

il sendis me per karoso por adduktar tu. E tu esez viro!’ 
dicis la puerino, larje apertante l’okuli, ‘e nulatempe 
retrovenez adhike; ma komence, ni esez kune dum la 
tota Kristonasko, e juez la maxim gaya tempo en la 
tota mondo.’ 

‘Tu esas advere muliero, mikra Fan!’ klamis la 
yunulo. 

E1 klakis la manui e ridis, e probis tushar lua kapo; 
ma esante tro mikra, itere ridis, e stacis pedpinte por 
embracar lu. Pose el tireskis lu, pro avideso infantal, 
vers la pordo; e lu, ne antipatiema, iris kun el. 

Voco terorinda en la koridoro klamis, ‘Portez adinfre 
la kofro di sioro Scrooge, ho!’ ed en la koridoro aparis 
la skolestro ipsa, qua regardegis sioro Scrooge per 
degneso feroca, e multe destranquiligis lu per presar 
lua manuo. II pose duktis Scrooge e lua fratino aden 
tremanta salono tam simila a puteo kam on ulatempe 
vidis, ube la mapi sur la parieti, e la globi cielal e teral 
en la fenestri, esis vaxatra pro koldeso. Hike il aparigis 
karafo de vino stranje hela, e bloko de kuko stranje 
pezoza, e donis porcioni di ta friandaji a la yuni; 
samatempe il sendis magra servisto por ofrar glasedo 
de ‘ulo’ a la veturisto, qua respondis, ke lu dankas la 
sioro, ma se ol venas ek la sama robineto de qua lu 
antee gustabis, lu preferus nulo. La kofro di sioro 
Scrooge nun esis ligita a la suprajo dil karoso, la 
gepueri volunte adiis la skolestro; ed enirante la 
karoso, gaye vehis alonge la garden-voyo; la roti rapide 
forjetis la pruino e nivo del obskura folii dil verdaji 
quale spumo. 

‘Sempre kreuro delikata, quan expiro povus velkigar,’ 
dicis la Fantomo. ‘Ma el havis granda kordio!’ 

‘Yes ya,’ kriis Scrooge. ‘Vu esas justa. Me ne negus lo, 
Spirito. Deo interdiktez lo.’ 

‘E1 mortis kom muliero,’ dicis la Fantomo, ‘ed havis, 
me supozas, filii.’ 

‘Un filio,’ Scrooge replikis. 

‘Vere,’ dicis la Fantomo. ‘Vua nevulo!’ 

Scrooge semblis esar destranquila; e respondis kurte, 
‘Yes.’ 

Quankam li jus livabis la skolo dop li, li nun esis en la 
stradi trafikoza di urbo, ube iradis preterpasanti 
ombratra; ube veturi e karosi ombratra luktis por la 
voyi, ed ube esis omna disputi e tumulti di reala urbo. 
Esis sat klara, pro l’ornamentaji dil butiki, ke hike anke 
esas Kristonasko; ma esis vespero, e la stradi esis 
lumizita. 

Ea Fantomo haltis avan la pordo di certena magazino, 
e questionis, ka Scrooge konocas ol. 

‘Konocas ol! ’ dicis Scrooge. ‘Ka me hike esis 
aprentiso?’ 

Li eniris. Vidante oldulo surhavante peruko Walsana, 
sidante dop skribtablo tante alta, ke se il esabus plu 
alta de du inchi, il frapabus sua kapo an la plafono, 
Scrooge tre ecitate kriis: 

‘Ho, esas olda Fezziwig! Benedikez ilua kordio; esas 
Fezziwig, itere vivanta!’ Olda Fezziwig forpozis sua 
plumo, e regardis la horlojo, qua indikis sep kloki. II 
fricionis sua manui; adjustigis sua jileto kapaca; ridis 
per sua toteso, de sua shui til sua bonvol-organo; e 
klamis per voco komfortoza, oleatra, richa, grasa, 
jokema: 

‘Yo ho, he! Ebenezer! Dickf 

L’olima su-ipsa di Scrooge, nun yuna viro, briske 
eniris kun sua aprentiso kompananta. 

‘Dick Wilkins, me es certa!’ dicis Scrooge a la 
Fantomo. ‘Ho me, yes. Yen, il. II multe afecionis me, ta 
Dick. Kompatinda Dick! Ho me, ho me!’ 

‘Yo ho, mea pueri!’ dicis Fezziwig. ‘Nula plusa laboro 
canokte. La vespero ante Kristonasko, Dick. 
Kristonasko, Ebenezer! Ni pozez la shutri,’ kriis olda 
Fezziwig, per lauta klako dil manui, ‘ante ke on povas 
dicar Jack Robinson! ’ 

On ne kredus, quale ta du kerli obediis! Li kuregis 
aden la strado kun la shutri—un, du, tri—pozis oli— 
quar, kin, sis—stangizis e rigle klozis oli— sep, ok, non— 
e retrovenis ante ke on povus atingar dek-e-du, 
anhelante quale kurkavali. 

‘Hili-ho!’ kriis olda Fezziwig, e saltis adinfre del alta 
skribtablo per ajileso miraklatra. ‘Forpozez la mobli, 
mea pueri, ni havez multa spaco hike! Hili-ho, Dick! 
Chirup, Ebenezer! ’ 

Forpozez la mobli! Esis nulo quan li ne forpozus, o ne 
povus forpozar, kande olda Fezziwig spektas. Omno 
esis facita ante un minuto. Omna mobli esis forpozita, 
quaze retretigita por sempre del vivo publika; la 
pavimento esis balayita ed aquizita, la lampi emundita, 
kombustaji amasigita en la fairo; e la magazino divenis 
balchambro tam komoda e varma e sika e brilanta kam 
on dezirus vidar dum nokto vintral. 

Envenis violinisto portante muzik-libro, qua iris ad 
alta skribtablo e facis orkestro ek ol, ed akordigis 
l’instrumento quale kinadek stomak-dolori. Envenis la 
spozino Fezziwig, un vasta rideto solida. Envenis la tri 
filiineti Fezziwig, ridegante ed aminde. Envenis la sis 
yunuli kurtezanta quin eli kordio-laceris. Envenis la 
yunuli e yunino employata dal firmo. Envenis la 
domservistino kun elua kuzo, la bakisto. Envenis la 

koquisto, kun l’amiko partikular di elua fratulo, la 
lakto-vendisto. Envenis la puerulo del firmo vicina, 
quan on suspektis ne havar sat multa nutraji de sua 
mastro; lu esforcis celar su dop la puerino de la nexte 
apuda domo, quan on ja pruvabis sufrir oreli tirita da 
elua mastrino. Li omna envenis l’unu pos l’altru; uli 
pudoreme, uli tirante; li omna envenis, irgamaniere ed 
omnamaniere. Iris li omna, duadek pari samatempe, 
dansante unsinse e turnante su altrasinse; cirklatre per 
diversa etapi di parigo afecionoza; l’olima chefa paro 
sempre en la plaso nejusta; la nova chefa paro quik 
dansante; omni esis fine chefa pari ed esis nula lasta 
paro por helpar. Tatempe olda Fezziwig klakis la 
manui por haltigar la danso e kriis, ‘Bone facita!’ e la 
violinisto plunjis sua vizajo varmega aden poto de biro 
provizita por ta skopo. Ma riaparante, lu refuzis 
repozar, e quik rikomencis, quankam ne ja esis 
dansanti, quale se l’altra violinisto exhaustita esabis 
portita adheme sur shutro; e quale se lu esis tote nova 
homo qua rezolvas tote vinkar su o perisar. 

Esis plusa dansi, ed esis amendi, e plusa dansi, ed esis 
kuko, ed esis puncho varmega, ed esis granda kolda 
rostajo, ed esis granda karno-peco boliigita, ed esis 
pasteti de frukti, e multa biro. Ma la granda efekto dil 
vespero venis pos la rostajo e boliigitajo, kande la 
violinisto (lu esis ruzema hundo, remarkez! La tipo de 
homo qua savas lua aferi plu bone kam vu o me povas 
dicar!) pleis ‘Sinioro Roger de Coverley.’ Lore olda 
Fezziwig staceskis por dansar kun la spozino Fezziwig. 
Anke kom la chefa paro; e bona laboro por li: duadek- 
e-tri o -quar pari de parteneri; homi neociema; homi 
qui ya dansis, e ne intencis marchar. 

Ma se esabus la duoplo de li—ha, mem la quaroplo— 
olda Fezziwig egalabus li ed anke la spozino Fezziwig. 
Pri el, el dignis esar ilua partenero en omna sensi dil 
vorto. Se lo ne esas granda laudo, dicez ulo plu granda, 
e me uzos ol. Advera lumo semblis venar de la suri di 
Fezziwig. Oli brilis en la tota danso quale luni. On ne 
povus irgatempe predicar ube oli iros nun. E pos ke 

olda Fezziwig e la spozino Fezziwig dansabis; avancar e 
retretar, prenar la manui dil partenero; reverencar e 
reciproke reverencar; korko-tiro; filizar agulo, e retroe 
a la plaso; Fezziwig ‘cizagis’—cizagis tante habile, ke lu 
semblis palpebragar per sua gambi, e riganis sua pedi 
sen shancelar. 

Kande la horlojo sonis dek-e-un kloki, ca balo domal 
finis. Siorulo e siorino Fezziwig iris a lia plasi, singlu ye 
singla latero dil pordo, e presis la manuo di singla 
homo kande lu ekiris, deziris a lu felica Kristonasko. 
Kande omnu ekirabis ecepte la du aprentisi, li same 
agis a li; e tale la voci gaya diminutis, e la yunuli livesis 
a lia liti, qui esis sub la vendotablo en la dopa chambro. 

Dum ta tota tempo, Scrooge agabis quale dementulo. 
Lua kordio ed anmo esis en ta ceno, e kun lua olima 
su-ipsa. Lu konfirmis omno, rimemoris omno, juis 
omno, e sentis la maxim stranja agiteso. Ne til nun, 
kande la brilanta vizaji di lua olima su-ipsa e di Dick 
esis forturnita, lu rimemoris pri la Fantomo, e 
koncieskis, ke ol direte regardas lu, e ke la lumo sur 
olua kapo brulas tre klare. 

‘Esis mikrajo,’ dicis la Fantomo, ‘por igar ca sensenca 
homi esar tante gratitudoza.’ 

‘Mikra!’ ekis Scrooge. 

La Spirito signifis, ke lu askoltez la du aprentisi, qui 
babilis emocoze por laudar Fezziwig: e lin askoltinte, 
dicis: 

‘Quo! Ka ne esas? II spensis nur kelka pundi de vua 
pekunio mondal: tri o quar, forsan. Ka to esas tante 
multa, ke ilu meritez ca laudado?’ 

£ To ne importas,’ dicis Scrooge, iracema pro la 
komenturo, e parolis nekonciante quale sua olima, ne 
nuna su-ipsa. £ To ne importas, Spirito. II havas la povo 

igar ni esar felica o desfelica; igar nia laboro esar lejera 
od opresiva; plezuro o laborego. Dicez, ke ilua povo 
esas en vorti e regardi; en kozi tante mikra e tante 
sensignifika, ke esas neposibla kontar oli; ka do? La 
feliceso quan il donis esis tante granda, quale se ol 
kustis richaji.’ 

Lu sentis la regardeto dil Spirito, e cesis. 

‘Quo esas?’ demandis la Fantomo. 

‘Nulo specal,’ dicis Scrooge. 

‘Ulo, me supozas?’ la Fantomo insistis. 

‘No,’ dicis Scrooge. ‘No. Me dezirus dicar un o du 
vorti a mea klerko. Nur to.’ 

Lua olima su-ipsa extingis la lampi kande lu dicis lo; 
e Scrooge e la Fantomo itere stacis flanko an flanko en 
l’extera aero. 

‘Mea tempo kurteskas,’ dicis la Fantomo. ‘Hastez!’ 

Lo ne esis dicita a Scrooge, od ad irgu quan lu vidis, 
ma quik efektigesis. Nam itere Scrooge vidis sua su- 
ipsa. Lu nun esis plu evoza; viro en la floro di evo. Lua 
vizajo ne havis la linei harda e rigida di plu tarda yari; 
ma ol komencis portar la signi di sucio ed avareso. En 
l’okulo esis movado avida, avara, e destranquila, qua 
montris la pasiono qua radifikabis, ed ube Fombro dil 
arboro kreskanta falos. 

Lu ne esis sola, ma sidis apud bela yunino portanta 
vesto traural: en elua okuli esis lakrimi, qui cintilifis en 
la lumo brilanta de la Fantomo di Kristonasko Pasinta. 

‘Poke importas,’ el dicis nelaute. ‘Segun vu, tre poke. 
Altra idolo diplasas me; e se ol povas joyigar tu e 
konsolacar tu dum venonta tempo, quale me 
esforcabus, me havas nula yusta kauzo chagrenar.’ 

‘Qua Idolo diplasas tu?’ lu replikis. 

‘Ora idolo.’ 

‘Yen la yusta traktado dil mondo!’ lu dicis. ‘Esas nulo 
quan lu traktas tam severe kam povreso; ed esas nulo 
quan ol deklaras kondamnar tam severe kam persequar 
richeso!’ 

‘Tu tro multe timas la mondo,’ el dolce respondis. 
‘Tua omna esperi esas absorbita dal espero esar ultre la 
posibleso di olua reprocho shaminda. Me vidis tua plu 
nobla aspiri unope falar de tu, til ke la mastro-pasiono, 
Gano, tenegas tu. Ka ne?’ 

‘Ka do?’ lu respondis. ‘Mem se me divenis tante plu 
saja, ka do? Me ne chanjis pri tu.’ 

E1 negis per kapsigno. 

‘Ka yes?’ 

‘Nia kontrato esas olda. Ol facesis kande ni amba esis 
povra e kontenta esar tale, til ke, en bona tempo, ni 
povus plubonigar nia stando publika per laborado 
pacienta. Tu ya chanjesas. Kande ni facis ol, tu esis 
altra viro.’ 

‘Me esis puerulo,’ lu nepaciente dicis. 

‘Tua propra emoco dicas a tu, ke tu ne esis to quon tu 
nun esas,’ el replikis. ‘Me esas. To quo promisis 
feliceso, kande ni havis un kordio, esas nun mizeroza 
kande ni esas du. Quante ofte e quante akute me 
meditis lo, me ne dicos. Suficas, ke me ya meditis lo, e 
povas liberigar tu.’ 

‘Ka me ulatempe demandis libereso?’ 

‘Per vorti, no. Nulatempe.’ 

‘Do per quo?’ 

‘Per karaktero chanjita; per anmo chanjita; per altra 
viv-atmosfero; per altra Espero kom olua granda 
skopo. Per omno qua valorigis mea amo en tua vido. Se 
to nulatempe esabus inter ni,’ dicis la yunino, e milde 

ma direte regardis lu, ‘dicez a me, ka tu serchus me ed 
esforcus ganar me nun? Ha, no!’ 

Lu semblis cedar su a la yusteso di ca supozajo 
malgre su. Ma lu dicis luktante, ‘Tu pensas, no.’ 

£ Me joyoze altre pensus, se me povus,’ el respondis, 
‘Cielo savas lo! Kande me saveskas tala Verajo, me 
savas quante forta e nerezistebla ol esas. Ma se tu esus 
hodie libera, morge, hiere, ka mem me kredus, ke tu 
elektus yunino sendota?—tu qua, mem en tua intimeso 
kun el, evaluas omno segun Gano; od, elun elektinte, se 
dum un instanto tu tante trompus tua principo 
guidanta, ka me ne savas, ke tua repento certe sequus? 
Me ya savas; e me liberigas tu. Per plena kordio, pro 
amar ta qua tu olime esis.’ 

Lu paroleskis; ma forturninte la kapo, el duris 
parolar: ‘Tu forsan—la memorajo pri to quo esas 
pasinta mi-igas me esperar ke yes—doloros pro ico. Pos 
tre, tre kurta tempo tu forpozos la memorajo, joyoze, 
kom sonjo neprofitoza, de qua tu fortunoze vekis. Me 
deziras, ke tu esez felica en ta vivo quan tu elektis!’ 

E1 foriris, e li separis su. 

‘Spirito!’ dicis Scrooge, ‘montrez nulo plusa a me! 
Duktez me adheme. Pro quo vu delektas tormentar 

me?’ 

‘Un plusa ombro!’ klamis la Fantomo. 

‘Nulo plusa!’ kriis Scrooge. ‘Nulo plusa! Me ne 
deziras vidar ol. Montrez nulo plusa a me!’ 

Ma la Fantomo neindulgema kaptis lu en sua brakii, e 
koaktis lu vidar to quo lore eventis. 

Li esis en altra ceno e loko; chambro, ne tro granda o 
bela, ma tote komfortoza. Apud la fairo vintral sidis 
belega yunino, tante multe simila a la lasta, ke Scrooge 
kredis, ke el esis la sama yunino, til ke lu vidis elu, nun 


50 



kom bela damo, sidante opozante elua filiino. La bruiso 
en ca chambro esis tote tumultoza, nam esis plu multa 
pueri ibe kam Scrooge agitata povis kontar; e, ne simile 
a la poemo famoza, ne esis quaradek pueri qui 
kondutas su quale un, ma singla puero kondutis su 
quale quaradek. La konsequi esis nekredeble 
tumultoza; ma nulu semblis suciar; kontree, la matro e 
filiino totkordie ridis, e multe juis ol; e la filiino balde 
partoprenis la ludi, ed esis senkompate spoliata da la 
yuna banditi. Utinam me esez un de li! Quankam me 
nulatempe povus esar tante nejentila, no, no! Me ne 
por la richaji dil tota mondo povus aplastar ta hararo 
tresigita, e desnetigar ol; e pri ta precoza shueto, me ne 
fortirus ol, benedikez mea anmo! por salvar mea vivo. 
Pri mezurar elua tayo kom ludo, quale li, yunaro 
audacoza, me ne povus; me expektabus, ke mea brakio 
kreskez cirkum ol kom puniso e nulatempe rekteskez. 
Ma me konfesas, ke me ya prizus tushir elua labii, 
questionir el, por ke el apertez oli; regardir la cilia di 
elua okuli qui regardas adinfre, e me nulatempe 
redeskus; liberigir har-ondi, nur un loklo di qui esus 
memorigilo senpreca: kurte, me prizus, me ya 
konfesas, havir la yuro di puero, ma restir sat multa 
viro por konocar olua valoro. 

Ma nun audesis frapado ye la pordo, e tante multa 
kaoso quik sequis, ke el kun vizajo ridanta e robo 
spoliata esis portita vers ol kom centro di grupo reda e 
tumultoza, en bona tempo por salutar la patro, qua 
envenis kun homo charjata per ludili e donacaji 
Kristonaskal. Lore la klamado e luktado ed asalto 
facesis kontre la portisto sendefensa! Li klimis lu per 
sidili kom skaleri por plunjar aden lua poshi, spoliis lu 
por la paketi kovrita per bruna papero, forte tenegis 

lua kravato, embracis lua kolo, batis lua dorso, e 
pedfrapis lua kruri pro afeciono nerepresebla! Klami de 
surprizo e joyo pro singla paketo recevata! L’anunco 
terorinda, ke l’infanto deskovresis pozir pupeo-padelo 
aden sua boko, ed esis suspektita glutir dindo fiktiva 
qua esabis glutinita a ligna plado! L’alejo imensa, 
deskovrinte ke to esas misalarmo! La joyo, e gratitudo, 
ed extazo! Omno esas nedeskriptebla. Suficas dicar, ke 
gradope la pueri e lia emoci ekiris la salono, e l’unu 
pos l'altru iris a la suprajo dil domo per la gradi dil 
eskalero; ube li enlitigis su, e tale quieteskis. 

E nun Scrooge plu atencoze regardis, dum ke la 
mastro dil domo, la filiino afecionoze inklinante su sur 
lu, sideskis kun el ed elua matro ye sua propra herdo; e 
kande lu pensis, ke altra tala kreitino, tam gracioza e 
talentoza kam el, forsan nomabus lu elua patro, ed 
esabus printempo dum la magra vintro di lua vivo, lua 
vido tre multe obskureskis. 

‘Belle,’ dicis la spozulo, e ridetante turnis su a sua 
spozino, ‘me vidis old amiko di tu caposdimeze.’ 

‘Qua esis?’ 

‘Divinez!’ 

‘Ma quale? Tut, ka me ne savas?’ el pluse dicis per la 
sama respiro, e ridis dum ke il ridis. ‘Sro Scrooge.’ 

‘Esis sro Scrooge. Me pasis la fenestro di lua kontoro; 
e pro ke ol ne esis klozita, e pro ke lu havis kandelo 
interne, me ne povis evitar vidar lu. Lua asociito jacas 
mortante, on dicas; ed ibe lu sidis sole. Tote sola en la 
mondo, me supozas.’ 

‘Spirito!’ dicis Scrooge per rauka voco, ‘forigez me de 
ca loko.’ 

£ Me dicis a vu, ke olti esas l’ombri di to quo eventis,’ 
dicis la Fantomo. ‘Ne blamez me, ke oli esas to quon li 
esas!’ 

‘Forportez me!’ klamis Scrooge. ‘Me ne povas tolerar 
ol! ’ 

Lu turnis su vers la Fantomo, e vidante, ke lu 
regardas per vizajo en qua ulamaniere esis fragmenti di 
omna vizaji quin ol montrabis a lu, luktis kun lu. 

‘Forirez! Retroduktez me! Ne plus frequentez me!’ 

Dum ta luktado, se on darfas nomar lukto to dum qua 
la Fantomo sen videbla rezisto restis tranquila sub 
omna esforci dil enemiko, Scrooge remarkis, ke lua 
lumo brulis alte e brilante; e neprecize ligante ta fakto 
a lua influo super lu, sizis Fextingilo-chapelo e per 
subita movo presis ol adsur lua kapo. 

La spirito falis sub ol, por ke Fextingilo kovris lua 
tota formo; ma, quankam Scrooge presis ol per sua tota 
forteso, lu ne povis celar ta lumo, qua brilis desub ol 
kom neruptita inundo sur la sulo. 

Lu koncieskis, ke lu exhaustesis, e vinkesis da 
somnolemeso nerezistebla; pluse, ke lu esas en sua 
propra dormo-chambro. Lu unfoye pluse presis la 
chapelo; lua manuo laxeskis; e lu apene havis sat multa 
tempo por shancelar a la lito ante ke lu dormeskis 
profunde. 

STANC O TRI 

La Duesma del trifantomi 

Vekante meze di ronko enorma, e rekte sideskante en 
la lito por ordinar la mento, Scrooge ne bezonis esar 
informita, ke la klosho itere komencas la stroko di un 
kloko. II sentis, ke il esas rikonciigita en la justa 
instanto, por l’unika skopo konversar kun la duesma 
kuriero sendita a lu per l’interveno di Iakob Marley. 
Ma trovante, ke il deskomode koldeskas pro kurioze 
pensar, qua lit-kurtenon ta nova fantomo fortiros, il 
ipsa fortiris li omna, ed itere jaceskante, akute regardis 
cirkum la lito. Nam il volis defiar la Spirito quik kande 
ol aparos, e ne volis esar suprizita ed nervozigita. 

Homi indulgema, qui esas fiera savar kelka habila 
stroki, ed esar generale kapabla, expresas la grandeso 
di sua kapableso por aventuro per asertar, ke li povas 
facar omno de pugno-frapo ad hom-mortigo; inter ta 
du extremaji, sendubite, esas rango de temi larja ed 
ampla. Sen tante forte asertar lo pri Scrooge, me darfas 
demandar tua kredo, ke il esis preparata por irga sorto 
de stranja aparo, e ke nulo de infanto til rinocero tro 
multe astonus lu. 

Or, preparata por preske irgo, il tote ne esis preparata 
por nulo; konseque, la klosho sonante la kloko un, e 

nula formo aparante, il konvulsis violentoze e 
trepidante. Kin minuti, dek minuti, un quarimo di horo 
forpasis, ma nulo venis. Dume il jacis sur sua lito, la 
centro e kerno di brilo de reda lumo qua fluas adsur ol 
kande la horlojo anuncis la kloko; e qua, esante nur 
lumo, plu pavorigis il kam dekeduo de fantomi, nam il 
esis senpova komprenar ol, o to quon ol facos; ed il 
ulafoye timis, ke il forsan divenas tainstante kazo 
interesiva di kombusto spontana, sen la konsolaco 
konocar ol. Tandem, tamen, il penseskis—quale tu o me 
quik penseskus; nam esas sempre ti qui ne experiencas 
ula situeso qui savas to facenda, e sendubite facus to— 
tandem, me dicas, il penseskis, ke la fonto e sekretajo 
di ta lumo fantomatra esas en l’apuda chambro, de qua, 
segun plusa inquesto, ol semblis brilar. Ta ideo 
kaptante ilua mento, il nelaute staceskis e tranis sua 
pedi pantoflizita a la pordo. 

Tushante la seruro, instante stranja voco advokis il 
per ilua nomo, ed imperis, ke il enirez. II obediis. 

Ol esis ilua propra chambro. Sendubite. Ma ol esis 
astonante chanjita. La muri e plafono esis ornita per 
verdaji vivanta, til ke ol semblis esar bosko, de omna 
parto di qua beri brilis. L’akuta folii di ilexo, mistelo, ed 
hedero reflektis la lumo, quale se tante multa speguleti 
esis ibe dissemita; e tam granda flami mujis en la 
kameno kam ta matida herdo nulatempe vidabis de pos 
la tempo di Scrooge, o Marley, o dum multa vintri 
pasinta. Amasigita sur la pavimento por facar quaza 
trono esis dindi, gansi, vildi, hani, apri, granda karno- 
peci, porki, longa girlandi ek socisi, pasteti, pudingi, 
bareli de ostri, kastani varmega, pomi skarlata, oranji 
sukoza, piri saporoza, enorma kuki, e bolianta boledi 
de puncho, qui obskurigis la chambro per sua vaporo 

delicoza. Sur ta kanapeo komfortoze sidis gaya 
Giganto, glorioza al okuli; lu portis torcho brulanta, en 
formo simila ad Abundo-korno, ed alte tenis ol por 
lumizar Scrooge kande il regardetis de dop la pordo. 

‘Enirez!’ klamis la Fantomo. ‘Enirez! e plu bone 
konoceskez me, sioro!’ 

Scrooge timide eniris, ed abasis sua kapo avan ta 
Spirito. II ne esis ta olima Scrooge obstinema; e 
quankam l’okuli dil Spirito esis klara e benigna, il ne 
juis regardar oli. 

£ Me esas la Fantomo di Kristonasko Nuna,’ dicis la 
Spirito. ‘Regardez me!’ 

Scrooge respektoze facis lo. Lu surhavis nur simpla 
robo o mantelo profunde verda, bordizita per blanka 
furo. Ta vesto pendis tante laxe del figuro, ke lua larja 
sino esis nuda, quale se ol desestimas esar shirmita o 
celita da artifico. Lua pedi, videbla sub l’ampla falduri 
dil vesto, anke esis nuda; e sur la kapo lu havis nulo 
altra kam girlando ek ilexo, puntizita per glacio-denti 
briletanta. Lua profunde bruna lokli esis longa e libera; 
tam libera kam lua vizajo amikal, lua okuli cintilifanta, 
lua manuo desklozita, lua voco gaya, lua posturo 
nerestriktita, e lua mieno joyoza. Zonizanta la tayo esis 
gaino antiqua; ma nula glavo esis en ol, e la gaino 
anciena esis rustizita. 

‘Tu nulatempe vidis ento simila a me!’ klamis la 
Spirito. 

‘Nulatempe,’ Scrooge respondis. 

‘Nulatempe promenis kun la juniora membri di mea 
familio; to esas (nam me es tre yuna), mea seniora frati 
naskinta dum yari recenta, ka ne?’ pluse dicis la 
Fantomo. 

£ Me supozas, no,’ dicis Scrooge. ‘Me timas, no. Ka vu 
havas multa frati, Spirito?’ 

‘Plu kam mil-e-okacent,’ dicis la Fantomo. 

‘Imensa familio por entratenar!’ murmuris Scrooge. 

La Fantomo di Kristonasko Nuna staceskis. 

‘Spirito,’ submisive dicis Scrooge, ‘duktez me segun 
vua volo. Lastanokte me koaktite ekiris, e me lernis 
leciono qua nun efikas. Canokte, se vu havas irgo 
docar, permisez me profitar de ol.’ 

‘Tushez mea robo!’ 

Scrooge facis lo, e forte tenis ol. 

Ilexo, mistelo, reda beri, hedero, dindi, gansi, vildi, 
hani, apri, karno-peci, porki, socisi, ostri, pasteti, 
pudingi, frukti, e puncho, omno instantale desaparis. 
Anke la chambro, la fairo, la reda brilo, la nokto, e li 
stacis en la stradi dil urbo dum Kristonasko-matino, 
ube (nam la vetero esis severa) la homi facis kruda, ma 
briska e plezanta sorto de muziko per skrapar nivo del 
pavaro avan sua lojeyi, e de la tekti dil domi; kun 
delekto extrema, la pueri vidis ol bruisoze falar aden 
l’infra voyo e peceteskar kom falsa niv-tempesteti. 

L’avanaji dil domi aspektis sat nigra, e la fenestri plu 
nigra, kontrastante a la glata blanka nivo sur la tekti, a 
la plu sordida nivo sur la tero; to lasta esabis plugita 
aden sulki profunda dal roti pezoza di chari e kamioni; 
sulki qui centople transiris e ritransiris l’una l’altra ube 
la chefa stradi iris, e facis kanali intrikata, desfacile 
sequata, en la densa flava fango ed aquo glacioza. La 
cielo esis tenebroza, e la plu kurta stradi esis plenigita 
per nebuleto desbrila, mi-desfrostigita, mi-frostigita, di 
qua la plu pezoza partikuli falis kom atomi fuliginoza, 
quale se omna kameni en Britania, per konkordo, 
flamifis e brulegis segunvole. Ne esis irgo tro gaya en 

la klimato od urbo, ma esis gayeso qua la maxim klara 
aero someral e maxim brilanta suno someral vane 
esforcus disipar. 

Nam la homi qui shovelagis la tekti esis gaya e 
bonhumora; li vokis l’una a l’altra del parapeti, e de 
tempo a tempo jetis jokanta niv-bulo—plu amikala 
lansajo kam multa vort-jokaji—robuste ridis kande ol 
frapis e ne min robuste kande ol faliis. La butiki dil 
pultro-vendisti ankore esas mi-apertita, e la butiki dil 
frukt-vendisti glorioze brilis. Esis korbi granda, ronda, 
e bufanta de kastani havanta la formi di la jileti di gaya 
olduli, olqui indolente sternis su ye la pordi, luxoze 
falis aden la stradi. Esis reda onyoni Elispana, havante 
bruna vizaji e larja tayi, brilante obeza quale monaki 
Hispana; li ruzoze e libertine palpebragis de la tabuli ye 
la yunini preterpasanta, e modeste regardetis la mistelo 
pendigita. Esis piri e pomi, alte amasigita en piramidi; 
esis vito-grapi akrochita, pro la benigneso dil butikisti, 
de hoki remarkinda, por ke la boki di preterpasanti 
gratuite salivifez; esis amasi de avelani, muskoza e 
bruna, qui per sua odoro rimemorigis da on la voyeti 
anciena en foresti e pazi agreabla tra folii falinta; esis 
obskura Biffin-pomi de Norfolk, qui kontrastis a la 
flava oranji e limoni qui, en la kompakteso di sua korpi 
sukoza, urjis e pregis esar portita adheme en paper- 
saki e manjita pos supeo. L’orea ed arjentea fishi ipsa, 
pozita en bolo inter ta bela frukti, quankam de raso 
obtuza e de sango stagnanta, semblis komprenar, ke 
ulo eventas; ed omna fishi sempre cirkumnatis 
anhelante per eciteso lenta e senemoca. 

Che la spicisti! ho, che la spicisti! preske klozita, 
forsan du shutri ja pozita, od un; ma tra ta aperturi, 
quala videti! Ne nur pro ke la balanci decensante al 

vendotabli gaye sonis, o pro ke la kordeti e rulilo tante 
vivoze departis l’una de l’altra, o pro ke la kesteti esis 
adsupre ed adinfre kliktigata quale se jonglata, o mem 
pro ke l’odori mixita di teo e kafeo tante komplezis a la 
nazo, o mem pro ke la sika vitberi esis tante nombroza 
ed ecelanta, la mandeli tante blanka, la cinam-peci 
tante longa e rekta, l’altra spici tante delicoza, la frukti 
konfitita tante makulizita e kovrita per sukro fuzita por 
igar la maxim kolda spektanti sentar su pronta 
esvanar, e pose esar biloza. Neanke pro ke la figi esis 
humida e pulpoza, o pro ke la pruni Franca redeskis 
pro acerbeso pudoroza en sua buxi tre ornita, o pro ke 
omno esis bona por esar manjita ed en vesti 
Kristonaskal; ma la klienti esis tante okupata e tante 
avida pro l’esperema promiso dil dio, ke li butis l’unu a 
l’altru ye la pordo, sovaje kunfrapis lia korbi, e livis la 
kompraji sur la vendotablo, e kurante retrovenis por 
querar oli, e facis centi de tala erori tam bonhumore 
kam posible; dum ke la spicisto e sua helpanti esis 
tante sincera e vivoza, ke la kordii polisita per qua li 
fixigis lia avantuki povus esar lia propra, extere portita 
por inspekto publika, e por ke la chuvi Kristonaskal 
segunvole bekagez oli. 

Ma balde la kirko-turmi sumnis omna bona homi a 
kirko e kapelo, e li venis, esamifis tra la stradi portante 
sua maxim bona vesti e sua maxim gaya mieni. 
Samatempe emersis de multega stradeti, voyeti e 
sennoma voyi homi nekontebla qui portis sua dinei 
adche la bakisti. Vidar ta povra festanti semblis multe 
interesar la Spirito, nam lu stacis flanko an flanko kun 
Scrooge en pordo di bakisto, e forprenante la kovrili 
kande la portanti preterpasis, arozis lia dinei per ul 
incenso de sua torcho. Ol esis ya torcho neordinar, 

nam unfoye o dufoye, kande vorti iracoza pasis inter 
dineo-portanti qui kulbutis l’unu l’altru, lu arozis li de 
ol, e lia bonhumoro quik restauresis. Nam li dicis, ke 
esez shaminda disputar dum Kristonasko-dio. E ya to 
esas! Deo amez li, to esas! 

Pos kurta tempo, la kloshi cesis, e la bakisti klozis sua 
butiki; ma esis amikala prefiguri di ta omna dinei e lia 
koquado en la humida makuli super omna forno di 
singla bakisto; ube la pavaro fumifis quale se la stoni 
ipsa anke koquesas. 

‘Kad esas saporo partikular en to quon vu arozas de 
vua torcho?’ questionis Scrooge. 

£ Ya esas. Mea propra.’ 

£ Kad ol hodie efikus sur irga dineo?’ questionis 
Scrooge. 

£ Sur irga dineo benigne donita. A povra dineo, 
precipue.’ 

£ Pro quo a povra dineo?’ questionis Scrooge. 

£ Pro ke ol maxime bezonas ol.’ 

‘Spirito,’ dicis Scrooge, pos pensir dum instanto, ‘me 
astonesas ke vu, de omna enti en la multa mondi 
cirkum ni, dezirez jenar la posibleso di plezuro 
inocenta di ta homi.’ 

‘Me!’ kriis la Spirito. 

‘Vu privacus li de la moyeno dinear omna sepesma 
dio, ofte l’unika dio, on dicas, kande li fakte dineas,’ 
dicis Scrooge. £ Ka ne?’ 

£ Me!’ kriis la spirito. 

‘Ka vu volas klozar ta butiki dum la Sepesma Dio?’ 
dicis Scrooge. ‘To signifikas lo sama.’ 

£ Ka me volas!’ kriis la Spirito. 

‘Pardonez me, se me eroras. On facas lo per vua 
nomo, o per la nomi di ula parenti,’ dicis Scrooge. 

‘Esas uli sur vua tero,’ replikis la Spirito, ‘qui 
pretendas konocar ni, e qui facas lia agi de pasiono, 
fieracho, mala volo, odio, envidio, piacheso, ed 
egotismo per nia nomo, qui esas tam multe nekonocata 
da ni e da nia omna parenti kam se li nulatempe 
vivabis. Rimemorez to, ed akuzez li pri lia agi, ne ni.’ 

Scrooge promisis, ke il ya facos lo; e li avaniris, 
nevideble quale antee, aden la suburbi dil urbo. Esis 
qualeso remarkinda dil Fantomo (quan Scrooge 
remarkabis che la bakisto), ke malgre lua grandeso, lu 
povus facile fitar su ad omna loki; e ke lu stacas tam 
gracioze sub basa tekto e tam simile ad ento 
supernatura, kam en altega halo. 

E forsan esis la plezuro per qua la Spirito montris sua 
povo, od altre esis lua propra benigna, jeneroza, 
robusta naturo e lua simpatio por omna povri, qua 
duktis lu direte adche la klerko di Scrooge; nam adibe 
lu iris, e portis Scrooge tenanta la robo; e ye la solio dil 
pordo la Fantomo ridetis, e pauzis por benedikar la 
lojeyo di Bob Cratchit per la arozo de sua torcho. 
Imaginez! Bob ipsa ganis nur kinadek ‘bob’-i 
omnasemane; il saturdie pozis en sua posho nur 
kinadek kopiuri di sua prenomo; ma la Fantomo dil 
Kristonasko Nuna benedikis ilua lojeyo havanta nur 
quar chambri! 

Lore aparis siorino Cratchit, la spozino di Cratchit, 
povre vestizita per robo dufoye turnita, ma eleganta 
per rubandi, qui esas chipa e kreas beleso po kelka 
monet-peci; ed el pozis la tablo-tuko, helpata da 
Belinda Cratchit, la duesma del filiini, anke eleganta 
per rubandi; dume sioro Peter Cratchit plunjis forko 
aden poto de terpomi, kaptante I’extremaji di sua 
kolumo enorma (la posedajo di Bob, grantita a la filiulo 

ed heredulo pro la dio) en sua boko, qua joyis trovar su 
tante galante vestizita, e deziregis ostentar sua linji en 
la parki segunmoda. Nun kurante venis du plu mikra 
Cratchit-i, puerulo e puerino, qui klamis, ke exter la 
butiko dil bakisto li flarabis la ganso e konocabis ol 
kom sua propra; e joyegante pro pensar pri salvio-ed- 
onyoni, ta yuna Cratchit-i dansis cirkum la tablo, ed 
exaltis sioro Peter Cratchit, dum ke il (ne fiere, 
quankam la kolumo preske sufokis il) suflis la fairo, til 
ke la tardanta terpomi, boliigita, laute frapetis la 
kovrilo dil poto por esar ektirata ed eksheligata. 

‘Quo eventas a via kara patro?’ dicis siorino Cratchit. 
‘E via fratulo, Tiny Tim! E Martha ne esis tante tarda 
dum la lasta Kristonasko-dio, ne per mi-horo!’ 

‘Yen Martha, matro!’ kriis la du yuna Cratchit-i. 
‘Hura! Esas tante granda ganso, Martha!’ 

‘Nu, esez benedikita, mea karino, tu esas tre tarda!’ 
dicis siorino Cratchit, e kisis el dekedufoye, e desmetis 
elua shalo e chapelo per zelo servema. 

‘Ni havis multa laboro lastanokte,’ replikis la yunino, 
‘e mustis netigar camatine, matro!’ 

‘Nu! Ne importas, nun ke tu venis,’ dicis siorino 
Cratchit. ‘Sideskez avan la fairo, mea karino, varmigez 
tu, la Sinioro benedikez tu!’ 

‘No, no! Yen, patro venas,’ kriis la du yuna Cratchit-i, 
qui esis samatempe omnaloke. ‘Celez tu, Martha, celez 
tu!’ 

Do Martha celis su, e quik eniris Bob, la patro, 
portante kolsharpo longa de adminime tri futi, sen 
kontar la franji; ilua paruzita vesti darnita e brosita por 
aspektar segunsezone; e Tiny Tim sur ilua shultro. Ho 
ve pri Tiny Tim, por lu portis grucheto, e la membri 
esis subtenita da fera framo! 

£ Ma, ube es nia Martha?’ kriis Bob Cratchit, cirkume 
regardante. 

‘Ne venos,’ dicis siorino Cratchit. 

‘Ne venos!’ dicis Bob, pro subita falio di bonhumoro; 
nam il esabis kavalo por Tiny Tim de la kirko e 
kabrante venabis adheme. ‘Ne venas dum Kristonasko- 
dio! ’ 

Martha ne prizis dupigar il, mem kom joko; do el tro 
frue venis de dop la pordo dil kabineto, e kuris ad ilua 
brakii, dum ke la du yuna Cratchit-i tranis Tiny Tim al 
laveyo, por ke il audez la pudingo kantar en la 
marmito. 

‘E quale kondutis Tiny Tim?’ questionis siorino 
Cratchit, pos jokir pri la kredemeso di Bob, e pos ke 
Bob embracis sua filiino tam multe kam il deziris. 

‘Tam bone posible,’ dicis Bob, ‘mem plu bone. Lu 
ulamaniere divenas pensema, pro tante ofte solitare 
sidar, e pensas la maxim stranja pensaji quin tu audus. 
Lu dicis a me, dum ke ni venis, ke lu esperas, ke la 
homi vidabis lu en la kirko, pro ke lu es kriplo, e forsan 
li plezesas rimemorar dum Kristonasko-dio ta qua igis 
la kripli marchar e la blindi vidar.’ 

La voco di Bob tremis parolante, e plue tremis, kande 
il dicis, ke Tiny Tim pluforteskas e plusaneskas. 

Lua agema grucheto audesis kliktar sur la pavimento, 
e Tiny Tim rivenis ante ke on povis parolar plusa 
vorto, akompanata da sua fratulo e fratino til sua 
skabelo apud la herdo; e dum ke Bob rifaldis sua 
paramenti—quale se, kompatindulo, li povus esar plu 
meskina—e mixis ulo varma kun jino e limoni en 
krucho, ed iterante agitis ol e pozis ol an la herdo por 
bolietar; sioro Peter, e la du yuna Cratchit-i ubiqua iris 

por querar la ganso, kun qua li balde ceremoniale 
rivenis. 

Sequis tanta tumulto, ke on supozus, ke ganso esas la 
maxim rara de omna uceli; fenomeno plumizita, 
kompare a qua nigra cigno esas ordinara—e fakte, ol ya 
esis tala en ta domo. Siorino Cratchit varmigis la sauco 
(ja facita en poteto) til ke ol sisante boliis; sioro Peter 
pistis la terpomi per vigoro nekredebla; damzelo 
Belinda sukrizis la pom-kompoto; Martha vishis la 
varma pladi, Bob duktis Tiny Tim por sidar kun il ye 
mikra angulo dil tablo; la du yuna Cratchit-i pozis sidili 
por omni, ne obliviis su, e gardante sua plasi, shovis 
kulieri aden sua boki por ne kriar por ganso-karno 
ante lia foyi esar servita. Tandem la dishi esis pozita, e 
la benedicite pregita. Sequis pauzo sensona dum ke 
siorino Cratchit, lente regardante la lamo dil kultelo de 
mancho til pinto, preparis su plunjar ol aden la 
pektoro; ma kande el facis lo, e kande la longe 
expektita torento de farso ekfluis, un murmuro 
delektita acendis cirkum la tablo, e mem Tiny Tim, 
ecitata da la du yuna Cratchit-i, batis la tablo per la 
mancho di sua kultelo, e feble kriis Hura! 

Nulatempe esis tala ganso. Bob dicis, ke il ne kredis 
tala ganso esir koquita. Olua moleso e saporo, 
grandeso e chipeso, esis temi por admiro universal. 
Supleata per pom-kompoto e terpomi, ol esis dineo 
suficanta por la tota familio; fakte, quale dicis siorino 
Cratchit, grande delektante (regardante un atomo di 
osto sur la plado), li konkluze ne parmanjabis ol! Ma 
omnu havis sat multa, e la maxim yuna Cratchit-i, 
precipue, esis plenigita per salvio ed onyoni til la 
brovi! Ma nun, la pladi chanjata da damzelo Belinda, 

siorino Cratchit sole livis la chambro—tro nervoza 
tolerar atestanti—por prenar la pudingo ed adportar ol. 

Supozez, ke ol ne esas sat koquita! Supozez, ke ol 
ruptos kande ekturnata! Supozez, ke ulu klimabis la 
muro dil dopa korto, e furtabis ol, dum ke li esis gaya 
pri la ganso—supozajo qua iracigis la du yuna Cratchit- 
i! Multa horori esis supozata. 

Yen! Granda quanto de vaporo! La pudingo venis ek 
la marmito. Odoro quale to di lavo-dio! To esis la tuko. 
Odoro quale to di restorerio e bakisto, l’una apud 
l’altra, ed apud ta du, lavistino! To esis la pudingo! Pos 
mi-minuto siorino Cratchit eniris—reda, ma fiere 
ridetanta—portante la pudingo, simila a makuletizita 
kuglego, tante harda e ferma, flamifanta en la duimo di 
mi-litro de brandio acendita, ed ornita per ilexo 
Kristonaskal insertita aden la kolmo. 

Ho, pudingo marveloza! Bob Cratchit dicis, mem 
kalme, ke il konsideras ol kom la maxim granda suceso 
atingita da siorino Cratchit de pos lia mariajo. Siorino 
Cratchit dicis, nun kande el ne plus anxias, ke el 
dubitabis la qualeso dil farino. Omnu parolis pri ol, ma 
nulu dicis o pensis, ke ol esas mikra pudingo por 
granda familio. To esabus pura herezio. Irga Cratchit 
redeskus dicar lo. 

Tandem la dineo esis finita, la tuko forprenita, la 
herdo netigita, e la fairo alimentita. La mixuro en la 
krucho esis gustita e trovita esar perfekta; pomi ed 
oranji esis pozita adsur la tablo e shoveledo de kastani 
adsur la fairo. Lore la tota Cratchit-familio cirkondis la 
herdo, en to quon Bob Cratchit nomis cirklo, to esas, 
mi-cirklo; e ye la kudo di Bob Cratchit esis la vitraji dil 
familio. Du glasi e laktovajuyo sen anso. 

Olti kontenis la varma mixuro del krucho, tamen, tam 
bone kam ora gobleti; e Bob servis ol kun mieno 
brilanta dum ke la kastani sur la fairo krakis e laute 
krepitis. Lore Bob tostis: 

‘Felica Kristonasko por ni omna, mea kari. Deo 
benedikez ni!’ 

Ton la tota familio repetis. 

‘Deo benedikez ni, omnu!’ laste dicis Tiny Tim. 

Lu sidis tre proxim sua patro sur sua skabeleto. Bob 
tenis lua manueto velkinta, quale se il amas la puero, e 
volas retenar lu apude, e timegis, ke lu esos forprenita. 

‘Spirito!’ dicis Scrooge, per intereso ne sentita til nun, 
‘dicez a me, ka Tiny Tim vivos?’ 

‘Me vidas skabelo neokupata en la povra kamen- 
angulo, e grucho sen posedanto, sorgeme prezervata. 
Se ta ombri restos nechanjita dal Futuro, la puero 
mortos.’ 

‘No, no,’ dicis Scrooge. ‘Ho no, Spirito benigna! dicez, 
ke lu esos indulgita.’ 

‘Se ta ombri restos nechanjita dal Futuro, nulu altra 
de mea raso,’ replikis la Fantomo, ‘trovos lu hike. E 
quo? Se lu probable mortos, lu plu bone facez lo, e 
diminutez la habitantaro superflua.’ 

Scrooge abasis sua kapo por audar sua propra vorti 
citata dal Spirito, ed esis vinkita da penitenco e 
chagreno. 

‘Homo,’ dicis la Fantomo, ‘se tu esas homo en la 
kordio, ne stalo, abstenez de ta piacheso maligna, til ke 
tu deskovrabos, Quo esas ta superfluo, ed Ube ol esas. 
Ka tu darfas decidar qua homi devas vivar, qua homi 
devas mortar? Forsan, segun Cielo, tu esas min 
valoroza e mine meritas vivar kam milioni simila a la 
filio di ca povrulo. Ho Deo! audar l’Insekto sur folio 

diskursar pri la tro granda nombri di sua frati 
hungranta en la polvo!’ 

Scrooge abasis su pro la reprimando dil Fantomo, e 
tremante regardis la pavimento. Ma il quik adsupre 
regardis, pro audar sua propra nomo. 

‘Sioro Scrooge!’ dicis Bob; ‘me propozas a vi sioro 
Scrooge, la Fondanto dil Festino!’ 

‘La Fondanto dil Festino, ba!’ kriis siorino Cratchit, e 
redeskis. ‘Me dezirus havar lu hike. Me donus a lu mea 
opinioni kom festino, e me esperas, ke lu havez bon 
apetito por oli!’ 

‘Mea karino,’ dicis Bob, ‘la filii! Kristonasko-dio!’ 

‘Esez Kristonasko-dio, ya,’ dicis el, ‘kande on tostas la 
saneso di tala odiinda, avara, harda, nesentiva homo 
quala sioro Scrooge. Tu savas, ke lu esas, Robert! Nulu 
plu bone savas kam tu, kompatindulo!’ 

‘Mea karino,’ esis la milda repliko di Bob, 
‘Kristonasko-dio.’ 

‘Me tostos lu por tu e por la dio,’ dicis siorino 
Cratchit, ‘ne por lu. Lu havez longa vivo! Felica 
Kristonasko e felica nov-yaro! Lu esos tre gaya e tre 
felica, me ne dubitas!’ 

La filii pose drinkis la tosto. To esis lia unesma ago 
dum la festino sen sincereso. Tiny Tim laste de omni 
drinkis, ma lu ne prizis ol. Scrooge esis l’ogro dil 
familio. Dicar ilua nomo obskure ombrizis la partio, 
obskureso ne dispersita dum tota kin minuti. 

Pos ke ol pasabis, li esis dekople tam gaya kam antee, 
pro alejo ke Scrooge la Nociva esas forpozita. Bob 
Cratchit anuncis, ke il anticipas employo por sioro 
Peter, per qua, se lu obtenus ol, lu ganus kin-e-sis 
omnasemane. La du yuna Cratchit-i multege ridis pro 
la nociono, ke Peter esos aferisto; e Peter ipsa penseme 

regardis la fairo de inter sua kolumi, quale se il meditas 
quala kolokaji lu preferos, recevonte ta revenuo 
astonanta. Martha, qua esis povra aprentiso che 
chapelistino, lore informis li pri sua laboro, e quante 
multa hori el mustas laborar sen intervalo, e quale el 
intencas restar en la lito morge matine por bona e 
longa repozo; pro ke la morga dio esos festo-dio quan 
el pasos heme. El anke dicis, ke el vidabis komtino e 
sinioro plura dii ante nun, e la sinioro ‘havis preske la 
sama staturo kam Peter’; ye to, Peter tiris sua kolumi 
tante alte, ke vu ne povabus vidar lua kapo, se vu 
asistabus. Dume, la kastani e la krucho facis la rondiri; 
e balde li juis kansono pri puero perdita qua voyajas 
tra nivo, kantita da Tiny Tim, qua havis voceto 
plendema, e ya tre bone kantis ol. 

Esis nulo altranga en to omna. Li ne esis bela familio; 
li ne esis bone vestizita; lia shui certe ne esis 
aquespruva; lia vesti esis meskina; e Peter forsan 
konocis, probable ya konocis, l’internajo di lombardo. 
Ma li esis felica, gratitudoza, komplezata l’unu da 
l’altri, e kontenta pro la tempo; e kande li fatigesis, ed 
aspektis mem plu felica sub la brilanta arozado del 
torcho dil Spirito departanta, Scrooge regardis li, e 
precipue Tiny Tim, til la fino. 

Nun obskureskas, e forte nivas; e dum ke Scrooge e la 
Spirito promenis en la stradi, la brilo dil fairi flamifanta 
en koqueyi, saloni, ed omna sorto de chambri esis 
belega. Hike, la flami cintilifanta lumizis prepari por 
dineo intima, varma pladi pluvarmigita avan la fairo, e 
profunde reda kurteni pronta esar tirita por exkluzar la 
koldeso ed obskureso. Ibe, omna pueri del domo kuris 
adextere tra la nivo por renkontrar lia spozigita fratini, 
fratuli, gekuzi, geonkli, e por unesme salutar li. Hike, 

itere, sur la stori esis ombri di gasti kunveninta; ed ibe 
esis grupo de bela yunini, omnu kapucizita e fur- 
botizita, ed omnu samatempe babilante, qui lejere kuris 
a domo di ula proxima vicino; e ve a la celibulo vidante 
eli enirar—ruzema sorcistini; ed eli bone savis lo— 
brilante! 

Ma pro la nombro de homi irante ad asembluri 
amikal, on supozus, ke nulu restas che su por aceptar 
l’arivanti; fakte, omna domo expektis gasti, e la fairi 
acensis aden la kameni. Quante grande la Fantomo 
exultis! Quale lu nudigis sua larja sino, ed apertis sua 
palmo kapaca, ed avane flotacis ed ekvarsis per sua 
manuo jeneroza ta gayeso brilanta e nenociva adsur 
omno atingebla! L’acendisto ipsa dil strad-lanterni, qua 
avane kuris por puntizar l’obskura strado per lumeti, e 
qua esis vestizita por ula festino, laute ridis kande la 
Spirito preterpasis: quankam l’acendisto tote ne 
suspektis, ke esas irga kompano ecepte Kristonasko! 

E nun, sen averto del Fantomo, li stacis sur erikeyo 
dezolata e dezerta, ube rok-amasi monstratra esis 
dissemita, quale se ol esas tombeyo di giganti; ed aquo 
extensis su segunvole, od extensabus su, ecepte ke 
glacio enkarcerigis ol; e nulo kreskis ecepte musko e 
dorno-ginesti, ed herbi aspera ed ranca. Weste la suno 
kushante su livis strio de redo fairatra, qua brilis ye la 
dezoleso dum instanto, quale okulo maligna, e 
desafable regardante sempre plu base, perdis su en la 
densa obskureso di profunda nokto. 

‘Qua loko to esas?’ questionis Scrooge. 

‘Loko quan ministi habitas, ti qui laboras en 
Finternajo dil mondo,’ respondis la Spirito. ‘Ma li 
konocas me. Regardez!’ 

Lumo brilis del fenestro di kabano, e li rapide avancis 
vers ol. Pasante tra muro ek fango e roki, li trovis gaya 
homi kunvenita cirkum fairo brilanta. Esis tre olda viro 
e muliero, kun lia filii e la filii di lia filii, e ya mem plu 
yuna generaciono, omnu ornita per lia festo-vesti. 
L’oldulo, per voco qua rare levis su super l’ululo dil 
vento del dezerto, kantis kantiko Kristonaskal a li; ol 
esabis kansono anciena kande lu esis puero; e de 
tempo a tempo li omna kantis la refreno. Tam ofte kam 
li kantis, l’oldulo gayeskis e kantis tre laute; e tam ofte 
kam li cesis, lua vigoro itere faliis. 

La Spirito ne longe restis hike, ma imperis, ke 
Scrooge tenez la robo, e pasante super l’erikeyo, hastis 
adube? Kad al maro? A1 maro. Scrooge hororante 
retroregardis e dope vidis la fino dil tero, rango de roki 
teroriganta; ed ilua oreli surdigesis dal tondro di aquo 
rulanta, mujanta, furianta en la kaverni timenda quin 
ol derodabis, e forte esforcis sapar la tero. 

Konstruktita sur dezolata rifo de roki sinkita, du 
milii, cirkume, del marbordo, quan l’aqui derodis e 
frapis dum la tota yaro sovaja, stacis sola faro. Granda 
amasi de fuki adheris al bazo, e sturm-uceli—on 
supozus, ke li naskis del vento, quale fuko del aquo— 
acensis e decensis cirkum ol, simile al ondi quin li 
superglitas. 

Ma mem hike, du viri qui sorgis la faro acendabis 
fairo qua tra paftrueto en la dika petra muro jetis radio 
brilanta ye la maro terorinda. Presante lia manui 
kaloza super la kruda tablo an qua li sidas, li deziris 
Felica Kristonasko l’unu a l’altru per kupegi de grogo; 
ed un de li, la plu evoza, havante vizajo domajita e 
cikatrizita da l’ardua vetero, quale la busto-peco di 

navo anciena, kanteskis forta kansono qua similesis la 
ventego ipsa. 

Itere la Fantomo avanhastis, super la maro nigra e 
tumultoza—avane, plu avane—til, tre fore, quale lu dicis 
a Scrooge, de irga marbordo, li venis a navo. Li stacis 
apud la guvernero ye la guvernilo, la guatanto ye la 
pruo, l’oficiri qui vigilis; figuri obskura e fantomatra en 
lia plasi diversa; ma singlu de li zumkantis melodio 
Kristonaskal, od havis pensajo Kristonaskal, od 
murmuris a sua kompanulo pri olima Kristonasko-dio, 
havante esperi qui flugas vers hemo. Ed omna viro en 
la navo, vigilanta o dormanta, bona o mala, ofris plu 
benigna vorto ad altru dum ta dio kam dum irga altra 
dio dil yaro, ed ulamaniere partoprenis la gayeso, e 
rimemoris ti quin lu amis tante distante, e savis, ke li 
delektas rimemorar lu. 

Esis granda surprizo a Scrooge, dum ke lu askoltis la 
grondo dil vento, e pensis, quala solena kozo esas 
movar tra la sola obskureso super abismo nekonocata, 
la profundaji di qua esas tam profunda kam Morto; esis 
granda surprizo a Scrooge, tale okupata, audar rido 
robusta. Esis plu granda surprizo a Scrooge, rikonocar 
ke ol esas la rido di sua propra nevulo, e trovar su en 
chambro lumoza, sika, brilanta, l’apuda Spirito 
ridetante e regardante ta nevulo per aprobo afabla. 

‘Ha, ha!’ ridis la nevulo di Scrooge. ‘Ha, ha, ha!’ 

Se tu hazarde, per chanco neprobabla, konocas homo 
havanta plu bela rido kam la nevulo di Scrooge, me 
povas nur dicar, ke me anke deziregas konoceskar lu. 
Introduktez lu a me, e me profitos de ta konoco. 

Esas yusta, equitatoza, nobla aranjuro, quankam esas 
infekteso en morbo e tristeso, ke esas nulo en la mondo 
tam nerezisteble kontagia kam ridado e bonhumoro. 

Kande la nevulo di Scrooge tale ridis—embracante la 
flanki, ociligante la kapo, e tordante la vizajo aden 
konvulsi maxim extravagema—la nevino di Scrooge, 
per mariajo, ridis tam robuste kam il. E lia amiki 
asemblita, tote ne indolenta, ridegis robuste. 

‘Ha, ha! Ha, ha, ha, ha!’ 

‘Lu dicis, ke Kristonasko esas absurdajo, per mea 
vivo!’ kriis la nevulo di Scrooge. ‘E lu kredis lo!’ 

‘Plu shaminda, Fred!’ indignoze dicis la nevino di 
Scrooge. Ta homini esez benedikita; eli sempre agas 
totkordie. Eli sempre esas fervoroza. 

E1 esis tre bela; extreme bela. Havante vizajo fosetoza, 
bonega kun aspekto sempre surprizita; boketo repleta, 
qua semblis esar facita por kisi—e sendubite esis; multa 
bona lentigini cirkum la mentono qui kunvenis su 
kande el ridis; e l’okuli esis la maxim sunatra videbla 
en la kapo di irga hometo. Entote, el esis to quon on 
nomas provokanta, ma anke satisfacanta. Ho, tote 
satisfacanta! 

‘Lu esas komika oldulo,’ dicis la nevulo di Scrooge, 
‘to esas vera; e ne tam agreabla kam posibla. Tamen, 
lua ofensi esas lua propra puniso, e me dicas nulo mala 
pri lu.’ 

‘Me esas certa, ke lu esas tre richa, Fred,’ sugestis la 
nevino di Scrooge. ‘Adminime, tu sempre dicas lo a 
me.’ 

‘Quo importas, mea karino!’ dicis la nevulo di 
Scrooge. ‘Lua richeso esas neutila. Lu facas nulo bona 
per ol. Lu ne komfortigas su per ol. Lu ne havas la 
satisfaco pensar—ha, ha, ha!—ke lu uldie helpos ni per 
ol’ 

£ Me ne esas pacienta pri lu,’ remarkis la nevino di 
Scrooge. La fratini dil nevino, ed omna altra homini, 
expresis la sama opiniono. 

‘Ho, me ya esas pacientaf dicis la nevulo di Scrooge. 
‘Me kompatas lu; me ne povus iraceskar kontre lu per 
esforco. Qua sufras pro lua mala kaprici? Lu ipsa, 
sempre. Lu decidas antipatiar ni, ne venas dinear kun 
ni. Ka la konsequo? Lu ne perdis tro bona dineo—’ 

‘Ha, me opinionas, ke lu ya perdis tre bona dineo,’ la 
nevino di Scrooge interruptis. Omnu same dicis, ed on 
devas kredar, ke li esas judikisti kompetenta, nam li jus 
dineabis; e, la desero esante sur la tablo, sidis cirkum la 
herdo sub lamp-lumo. 

‘Nu! Me multe joyas audar to,’ dicis la nevulo di 
Scrooge, ‘pro ke me ne tro fidas a ta yuna dom- 
mastrini. Quon tu dicas, Topper?’ 

Topper evidente fervoroze konsideris un de la fratini 
dil nevino di Scrooge, nam il respondis, ke celibulo 
esas exkluzito mizeroza qua ne darfas opinionar pri ta 
temo. Ye to la fratino dil nevino di Scrooge—la graseta 
yunino qua weras sintuko ek dentelo, ne el qua portas 
rozi—redeskis. 

‘Durez, Fred,’ dicis la nevino di Scrooge, e klakis la 
manui. ‘II nulatempe finas to quon il dicas! II esas tante 
ridinda!’ 

La nevulo di Scrooge juis plusa rido, e pro ke esis 
neposibla evitar la kontagio—quankam la graseta 
fratino forte esforcis evitar ol per vinagro aromal—li 
unanime sequis l’exemplo. 

‘Me nur intencis dicar,’ dicis la nevulo di Scrooge, ‘ke 
la konsequo di lua antipatio a ni, di ne festar kun ni, 
me opinonas, esas, ke lu perdas plura minuti agreabla, 
qui ne nocus lu. Me esas certa, ke lu perdas plu 

agreabla kompani kam olti trovebla inter sua propra 
pensaji, sive en sua kontoro moldoza sive en sua 
chambri polvoza. Me intencas ofrar la sama invito 
omnayare, sive lu prizas ol sive ne, nam me kompatas 
lu. Lu darfas insultar Kristonasko til sua morto, ma lu 
ne povas evitar pensar plu benigne pri ol—me defias lu 
—se lu vidas me adibe irar, bonhumore, yaro pos yaro, 
e dicar, “Onklo Scrooge, quale vu standas?” Se to nur 
incitas lu legacar kinadek pundi a sua klerko 
kompatinda, to kelke valoras; e me opinionas, ke me 
hiere emocigis lu.’ 

Nun li ridis pro l’ideo, ke il emocigabis Scrooge. Ma 
esante tote bonhumora, e ne suciante pri irge qua li 
ridis, se li ya ridas, il kurajigis lia gayeso e joyoze 
transdonis la botelo. 

Pos teo, li juis muziko. Nam li esis familio muzikal, e 
bone komprenis ol, kantante madrigalo o rondelo, me 
asertas: precipue Topper, qua povis grondar bas-voce 
quale reala kantisto, e nulatempe bufigis la granda 
veini en sua fronto, o redeskis pro ol. La nevino di 
Scrooge bone pleis la harpo; e pleis, inter altra melodii, 
simpla arieto (simpla nulajo: tu povus lernar siflar ol 
ante du minuti), qua esabis konocata da la puerino qua 
querabis Scrooge del internerio, quale la Fantomo di 
Kristonasko Pasinta rimemorigabis da lu. Kande sonis 
ta melodio, omna ceni montrita da ta Fantomo rivenis 
a lua mento; lu sempre plu moleskis; e pensis, ke se lu 
ofte askoltabus ol, yari ante nun, lu forsan kultivabus 
la bonfaci di vivo por sua propra feliceso per sua 
propra manui, sen rekursar al shovelo dil sakristo qua 
enterigabis Iakob Marley. 

Ma li ne devocis la tota vespero a muziko. Pose li 
ludis per perdaji; nam esas bona ulafoye esar kindi, e 


76 



nulatempe plu bone kam dum Kristonasko, kande la 
povoza Fondinto ipsa esis kindo. Haltez! Unesme li 
blind-ludis. Komprenende. E me ne plue supozus, ke 
Topper esis advere blinda, kam me supozus, ke il havis 
okuli en sua boti. Me opinionas, ke existis komploto 
inter il e la nevulo di Scrooge: e ke la Fantomo di 
Kristonasko Nuna savis pri ol. La maniero per qua 
Topper persequis ta fratino graseta qua weras sintuko 
ek dentelo esis insulto a la kredemeso di naturo homal. 
Abatante la morilio, falante kontre la sidili, pedbutante 
la piano, sufokante su inter la kurteni, adirgube el iris, 
adibe il iris. II sempre savis, ube esas la fratino graseta. 
II refuzis kaptar altru. Se vu falabus an il (quale facis 
uli de li) ed ibe stacabus, il tale fingus esforcar sizar vu, 
quale esus insulto a vua kompreno; e quik formovus 
vers la fratino graseta. E1 ofte kriis, ke to ne es yusta; e 
fakte to ne esis. Ma kande il tandem kaptis el; kande, 
malgre elua omna silka susuri ed elua rapida fluktuado 
pasante il, il akulis el en angulo neeskapabla; lore ilua 
konduto esis maxim abomininda. Nam ilua pretexto ne 
rikonocar el, ilua pretexto, ke esis necesa tushar elua 
kapvesto, e pluse certigar su pri elua identeso per 
tushar ula ringo sur elua fingro, ed ula kateneto cirkum 
elua kolo, esis odiinda, monstratra! Sendubite el dicis 
elua opinion pri to ad il lore ke, altra blindulo agante, li 
kune esis tante sekrete intima dop la kurteni. 

La nevino di Scrooge ne blind-ludis, ma esis 
komfortoza en berjero kun pedo-tabureto en komoda 
angulo, ube la Fantomo e Scrooge stacis proxime dop 
el. Ma el ludis per perdaji, ed amoris sua amoranto til 
admiro per omna literi dil alfabeto. Same per la ludo 
Quale, Kande, ed Ube, el esis tre bona, e por la sekreta 
joyo di la nevulo di Scrooge, tote ganis kontre la 

fratini: quankam eli anke esis inteligenta, quale Topper 
povis dicar. Ibe esis forsan duadek homi, yuna ed olda, 
ma li omna ludis, ed anke Scrooge; nam, tote 
obliviante, pro l’intereso pri to quo eventis, ke sua 
voco ne sonas en lia oreli, lu ulafoye laute klamis sua 
konjekto, e tre ofte juste konjektis; nam la maxim bone 
fabrikita agulo ne esas plu akuta kam Scrooge, 
quankam lu fingis esar obtuza. 

La Fantomo havis granda plezuro trovar lu en ta 
humoro, e regardis lu favoroze, kande lu pregis quale 
puero esar permisata restar til ke la gasti departos. Ma 
la Spirito dicis, ke lo ne esas posibla. 

‘Yen, nova ludo,’ dicis Scrooge. £ Un plusa mi-horo, 
Spirito, nur un!’ 

To esis ludo nomita Yes e No, en qua la nevulo di 
Scrooge mustas pensar pri ulo, e l’altri mustas 
deskovrar quo; il respondis a lia questioni nur per yes 
o no, segunkaze. La vivoza question-pafado qua atakis 
il, extraktis de il, ke il pensas pri animalo, animalo 
vivanta, animalo kelke desagreabla, animalo sovaja, 
animalo qua grondas ed ulafoye grunas, ulafoye 
parolas, ed habitas London, e promenas en la stradi, e 
ne vivas en menajerio, e nulatempe esas buchita en 
merkato, e ne esas kavalo, od asno, o bovino, o bovulo, 
o tigro, od hundo, o porko, o kato, od urso. Ye omna 
nova questiono pozita, ta nevulo laute rideskis; ed esis 
tante multe titilita, ke il mustas staceskar del sofao e 
fular. Tandem la fratino graseta, en simila stando, kriis: 

£ Me deskovras ol. Me savas ol, Fred! Me savas ol!’ 

‘E quo?’ kriis Fred. 

£ Esas tua onklo Scro-o-o-o-oge!’ 

Ol ya esis. Admiro esis universal, quankam uli 
objecionis, ke la respondo ad ‘Kad ol esas urso?’ devis 

esir ‘Yes’; pro ke la respondo negiva suficis turnar lia 
pensaji de sioro Scrooge, se li tale tendencabis. 

‘Lu donis a ni multa amuzo, me kredas,’ dicis Fred, 
‘ed esus negratitudoza ne tostar a lua saneso. Yen 
glasedo de vino spicizita e pronta cainstante; e me 
dicas, “Onklo Scrooge!”’ 

‘Nu! Onklo Scrooge!’ li kriis. 

‘Felica Kristonasko e felica nov-yaro al oldulo, irgube 
lu esas!’ dicis la nevulo di Scrooge. ‘Lu ne aceptis ol de 
me, ma lu havez ol omnakaze. Onklo Scrooge!’ 

Onklo Scrooge nepercepteble divenabis tante gaya e 
bonhumora, ke lu sufoye tostabus l’asembluro 
nesavanta, e dankabus per diskurso neaudebla, se la 
Fantomo donabus sat multa tempo. Ma la tota ceno 
forpasis en la respiro dil lasta vorto dicita dal nevulo; e 
lu e la Spirito itere voyajis. 

Li vidis multo, ed iris fore, e vizitis multa domi, ma 
sempre esis fino felica. La Spirito stacis apud maladi, e 
li esis gaya; apud ta homi en fora landi, e li esis quaze 
heme; apud homi baraktanta, e li esis pacienta pro 
plusa espero; apud povreso, ed ol richeskis. En hospico 
por la povri, hospitalo, e karcero, en omna refujeyo di 
mizero, ube vana homo per sua kurta autoritato ne 
klozabis la pordo por exkluzar la Spirito, lu livis sua 
benediko, e docis sua precepti a Scrooge. 

Esis longa nokto, se ol esis nur un nokto; ma Scrooge 
dubitis to, pro ke la festi Kristonaskal semblis esar 
kondensita aden ta tempo pasita da la du. Esis anke 
stranja, ke dume Scrooge restis nechanjita en sua 
aspekto, ma la Fantomo oldeskis, evidente oldeskis. 
Scrooge remarkis ta chanjo, ma ne parolis pri ol, til ke 
li livis infanto-partio dil Dekeduesma Nokto kande, 

regardante la Spirito kande li kune stacis en placo, il 
remarkis, ke lua hari esas griza. 

‘Ka la vivi di fantomi esas tante kurta?’ questionis 
Scrooge. 

‘Mea vivo sur ta globo esas tre kurta,’ respondis la 
Fantomo. ‘Ol canokte finos.’ 

‘Canokte!’ kriis Scrooge. 

‘Canokte ye noktomezo. Audez! La tempo venas.’ 

Tainstante la kloshi sonis la tri quarimi pos dek-e-un 
kloki. 

‘Pardonez me, se me ne darfas tale questionar,’ dicis 
Scrooge, intense regardante la robo dil Spirito, ‘ma me 
vidas ulo stranja, ne di vu, qua salias de vua robo. Kad 
ol esas pedo od unglo?’ 

‘Ol forsan esus unglo, nam esas karno ibe,’ esis la 
respondo tristoza dil Spirito. ‘Regardez!’ 

De la falduri di la robo lu revelis du pueri; mizeroza, 
abjekta, terorinda, odiinda. Li squatis ye lua pedi e 
tenegis l’extera vesto. 

‘Ho, Homo! regardez. Regardez, regardez adinfre!’ 
kriis la Fantomo. 

Li esis puerulo e puerino. Flava, magra, shifonizita, 
frunsanta, lupatra; ma anke prosternita pro humileso. 
Ube yuneso gracioza devis plenigir lia traiti, e tushir li 
per sua tinti maxim fresha, manuo ranca e velkinta, 
quale to di evo, pincabis e tordabis li, e pecetigabis li. 
Ube anjeli devas esir tronizita, diabli celis su e 
minacante regardegis. Nula chanjo, nula degenero, 
nula perverseso di humaneso, de irga sorto, tra omna 
misterii di la bona mondo, havas monstri tante 
hororinda e terorinda. 

Scrooge tresayis, konsternita. Tale vidante li, lu 
esforcis dicar, ke li esas bela kindi, ma la vorti 

strangulis su, prefere kam partoprenar tante granda 
mentio. 

‘Spirito! Ka li esas le vua?’ Scrooge povis dicar nulo 
plusa. 

‘Li esas dil Homaro,’ dicis la Spirito, e regardis li. ‘E li 
tenas me, suplikante de lia patri. Ta puerulo esas 
Nulsavo. Ta puerino esas Indijo. Gardar tu de li amba, 
ma precipue gardar tu de ta puerulo, nam sur lua 
fronto me vidas Judicio skribita, ecepte ke ta skriburo 
esez efacita. Negez lo!’ klamis la Spirito, ed extensis 
manuo vers l’urbo. ‘Kalumniez ti qui informas tu! 
Konfesez ol por tua skopi partisana, e plumaligez ol! E 
vartez la fino!’ 

‘Ka li havas nula refujeyo o rekurso?’ kriis Scrooge. 

‘Kad esas nula karceri?’ dicis la Spirito, lastafoye 
turnante lua propra vorti kontre lu. ‘Kad esas nula 
indijazili?’ 

La kloshi sonis dek-e-du kloki. 

Scrooge cirkume serchis la Fantomo, e ne vidis lu. 
Dum ke la lasta stroko cesis vibrar, lu rimemoris la 
predicajo di olda Iakob Marley, e regardante adsupre, 
vidis solena Fantomo, robizita e kapucizita, qua venas 
quale nebuleto alonge la tero vers il. 

STANCO QUAR 
L’Ultima fantomo 

La Fantomo lente, grave, taceme, pluproxime venis. 
Kande ol proximeskis, Scrooge inklinis su sur sua 
genuo; nam la Fantomo semblis dissemar tenebro e 
mizero aden la aero tra qua ol movas. 

Ol drapiresis per profunde nigra vesto qua celis olua 
kapo, olua vizajo, olua formo, e livis nulo videbla 
ecepte un manuo extensita. Sen to, on povus nur 
desfacile distingar olua figuro del nokto, e distingar ol 
del obskureso cirkondanta. 

Lu sentis, ke ol esas altstatura ed impozanta, kande ol 
venis, e ke olua prezenteso misterioza plenigis lu per 
timo solena. Lu savis nulo pluse, nam la Spirito nek 
parolis nek movis. 

‘Me esas koram la Fantomo dil Kristonasko 
Venonta?’ dicis Scrooge. 

La Fantomo ne respondis, ma adinfre indikis per sua 
manuo. 

‘Vu montros a me ombri di kozi qui ne ja eventis, ma 
eventos en la tempo futura,’ Scrooge pluse dicis. ‘Ka 
ne, Spirito?’ 

La supra parto dil vesto dum instanto kuntiresis en la 
falduri, quale se la Spirito inklinis sua kapo. To esis 
l’unika respondo recevata. 

Quankam lu nun esis aklimata a kompani fantomal, 
Scrooge tante multe timis la formo tacema, ke sua 
gambi tremis sub lu, e lu deskovris, ke lu apene povas 
staceskar, preparante su por sequar ol. La Spirito 
pauzis dum instanto, quale se ol remarkis lua stando e 
donis tempo por ke lu rekuperez su. 

Ma Scrooge pro to esis mem plu mala. Lu tresayis pro 
hororo konfuza e nedefinita, savante, ke dop ta 
obskura sepulto-tuko esas okuli fantomal qui fixe 
regardas lu, dum ke lu ipsa, quankam lu intense 
regardegas, povas vidar nulo ma manuo fantomal e 
granda, nigra amaso. 

‘Fantomo del Futuro!’ lu klamis, ‘me plu multe timas 
vu kam irga Fantomo quan me ja vidis. Ma, pro ke me 
savas, ke vua skopo esas bonfacar, e pro ke me esperas 
transvivar esar altra homo kam me esis, me esas pronta 
akompanar vu, e facar to per kordio gratitudoza. Ka vu 
ne parolos a me?’ 

Ol ne respondis. La manuo indikis direte avane. 

‘Duktez me!’ dicis Scrooge. ‘Duktez! La nokto rapide 
deskreskas, e nun esas tempo precoza a me, me savas. 
Duktez, Fantomo!’ 

La Fantomo forpazis quale ol venabis. Scrooge sequis 
en l’ombro di olua robo, qua subtenis lu, lu supozis, e 
portis lu. 

Li apene semblis enirar l’urbo; nam l’urbo semblis 
nur aparar cirkum li e cernar li per sua propra ago. Ma 
li esis ibe, en la centro di ol; en la Borso, inter la 
aferisti, qui hastis avane e retroe, e tinkligis la moneto- 
peci en sua poshi, e konversis en grupi, e regardis sua 

posh-horloji, e penseme ed iterante tushis lia ora siglili, 
e tale pluse, quale Scrooge ofte vidabis li. 

La Spirito haltis apud un grupeto de aferisti. 
Remarkante, ke olua manuo indikas li, Scrooge avancis 
por askoltar lia parolado. 

‘No,’ dicis granda grasulo havante enorma mentono, 
‘me ne multe savas pri ol, irgakaze. Me nur savas, ke lu 
es mortinta.’ 

‘Kande lu mortis?’ questionis altru. 

‘Lastanokte, me supozas.’ 

‘Nu, quo eventis?’ questionis triesma homo, tirante 
granda quanto de sniflo-tabako ek tre granda 
tabakuyo. ‘Me supozis, ke lu nulatempe mortos.’ 

‘Deo savas,’ ocitante dicis l’unesma homulo. 

‘Quon lu facis pri sua pekunio?’ questionis homulo 
havanta reda vizajo e pendanta saliajo ye la pinto di 
sua nazo, qua tremis quale la fauco di dindulo. 

‘Me ne audis to,’ dicis la homulo havanta granda 
mentono, ed itere ocitis. ‘Legacis ol a lua Kompanio, 
forsan. Lu ne legacis ol a me. Me savas nur lo.’ 

Ta jokajo recevesis per rido generala. 

‘La funero probable esos tre chipa,’ dicis la sama 
parolanto; ‘nam, per mea vivo, me savas nulu qua 
asistos. Ka ni facez grupo e propozez ni?’ 

‘Me ne refuzus asistar, se dejuno esos furnisita,’ 
komentis la homulo havanta saliajo sur la nazo. ‘Ma 
me esez nutrita, se me asistus.’ 

Plusa rido. 

‘Nu, me es la maxim nepartisala inter vi, omnakaze,’ 
dicis l’unesma parolanto, ‘nam me nulatempe weras 
nigra ganti, e me nulatempe manjas dejuno. Ma me 
ofrus irar, se altri irus. Meditante, me ne esas certa, ke 
me ne esis lua amiko maxim partikular; nam ni 

kustumis haltar e parolar, irgekande ni renkontris 
l’unu l’altru. Adio!’ 

Parolanti ed askoltanti forflanis, e mixis su kun altra 
grupi. Scrooge konocis la homi, e regardis la Spirito 
por expliko. 

La Fantomo avanglitis aden strado. Olua fingro 
indikis du homi qui renkontras l’unu l’altru. Scrooge 
itere askoltis, supozante, ke expliko hike trovesos. 

Lu anke bone konocis ta homuli. Li esis aferisti: tre 
richa, e tre importanta. Lu sempre esforcis esar 
estimata da li—to esas, pri afero, nur pri afero. 

‘Quale vu standas?’ dicis l’unu. 

‘Quale vu standas?’ replikis l’altru. 

‘Bone!’ dicis l’unu. ‘L’olda Diablo tandem es finita, ka 
ne?’ 

‘Tale on dicas,’ replikis l’altru. ‘Es koldega, ka ne?’ 

‘Oportuna por Kristonasko. Vu ne esas sketero, ka 
yes?’ 

‘No. No. Me pensas pri altra aferi. Bona matino!’ 

Nula plusa vorto. To esis lia renkontro, lia konverso, 
e lia departo. 

Scrooge komence tendencis esar suprizita, ke la 
Spirito konsiderez kom importanta konversi semblante 
trivial; ma esante certa, ke oli ya havas ula skopo 
celita, il meditis pri to quo esas probabla. On ne 
supozez, ke oli relatas la morto di Iakob, lua olima 
asociito, nam to esas pasinta, e la fako di ta Fantomo 
esas la futuro. Neanke il povus konsiderar, ke oli 
relatas irga proxima konocato. Ma ne dubitante ke, ad 
irge qua oli relatas, oli havas ula latenta apliko etikal 
por plubonigar lu, lu rezolvis rimemorar omna vorto 
audita, ed omno vidita; e precipue observar I’ombro di 
su ipsa, kande ol aparos. Nam lu expektis, ke la 

konduto di la futura Scrooge donos ula sugesto 
mankanta, e faciligos la solvuro di ta enigmati. 

Lu cirkume regardis en ta loko por sua propra imajo; 
ma altru stacis en lua angulo kustumal, e quankam la 
horlojo indikis la tempo kustumal dum qua lu asistas, 
lu vidis nula imajo di su inter la turbi fluanta tra la 
Perono. Lu tamen ne multe surprizesis; nam lu 
meditabis vivo-chanjo en sua mento, ed opinionis ed 
esperis, ke lu tale vidis ta nova rezolvuri facita. 

Taceme ed obskure la Fantomo stacis apud lu, la 
manuo extensita. Vekigante su de sua inquesto 
pensema, Scrooge imaginis, per la pozo di ta manuo ed 
olua posturo relate lu ipsa, ke l’Okuli Nevidita intense 
regardas lu. To trepidigis lu, ed igis lu esar tre kolda. 

Li departis la ceno turboza, ed iris aden parto obskura 
dil urbo, aden qua Scrooge nulatempe penetrabis, 
quankam lu rikonocis olua situeso, ed olua mala 
reputo. La voyi esis streta e sordida; la butiki e domi 
mizeroza; la homi mi-nuda, ebria, neglijanta, leda. 
Stradeti ed arki, quale tante multa latrin-fosi, vomis lia 
ofensi di odorachi, e sordideso, e vivo, aden la stradi 
desordinita; e la tota quartero exhalis krimino, e 
sordideso, e mizero. 

Fore en ta kaverno malfama esis basa butiko qua 
saliis de sub shirmo-tekto, ube feraji, shifoni antiqua, 
boteli, osti, e forjetaji grasoza esas komprata. Interne 
sur la pavimento esis amasi de klefi rustizita, klovi, 
kateni, charniri, limili, skali, pezaji, e feraji forjetita de 
omna sorti. Sekretaji quin kelki dezirus explorar 
genitesis e celesis en la monti de leda shifoni, amasi de 
graso putranta, e sepulti de osti. Sidante inter la vari 
per qua il komercis, apud furnelo ek briki antiqua qua 
brulas ligno-karbono, esis la grize harizita fripono, 

evante preske sepadek yari, qua skrenis su del kolda 
aero extera per desneta kurteno ek diversa shifoni; ed 
il fumis per pipo en la luxo di kalma retreto. 

Scrooge e la Fantomo eniris a ta homulo lor ke 
homino portante fasko pezoza enreptis. Ma el apene 
enirabis, kande altra homino, simile charjita, anke 
eniris; ed homulo portante nigra vesti senkolorigita 
proxime sequis el, ed esis tam surprizita vidar eli, kam 
eli esabis surprizita rikonocar l’unu l’altru. Pos kurta 
tempo de vakua astoneso, quan l’oldulo havanta pipo 
partoprenis, omna tri rideskis. 

‘Lasez la domlaboristino esar unesma!’ kriis la damo 
qua unesme enirabis. ‘Lasez la lavistino esar duesma; e 
lasez la funeristo esar triesma. Regardez, old Joe, yen 
bona chanco! Ni omna tri hike renkontras sen intencir 
lo! ’ 

‘Vi ne povus renkontrar en plu bona loko,’ dicis old 
Joe, e tiris la pipo de sua boko. ‘Venez aden la salono. 
Vu esis bone aceptita longe ante nun, vu savas, e l’altra 
du ne es nekonocata hike. Vartez til ke me klozos la 
pordo dil butiko. Ha! Quale ol stridas! Ne es tala 
rustoza kozo en la butiko quala olua propra charniri, 
me kredas; e me es certa, ke ne esas tala olda osti hike, 
quala le mea. Ha, ha! Ni omna es apta a nia mestieri, ni 
omna bone konkordas. Venez aden la salono.’ 

La salono esis spaco dop la shifon-skreno. L’oldulo 
amasigis la fairo per grado-vergo antiqua, e pos 
emundir la lampo fumanta (nam esis nokto) per la pip- 
tubo, itere pozis ol aden sua boko. 

Dume, la homino qua ja parolabis jetis sua fasko 
adsur la pavimento, ed ostentante sideskis sur skabelo, 
krucumis la kudi adsur sua genui, ed audacoze e 
defiante regardis l’altra du. 



‘Qua chanco, he! Qua chanco, siorino Dilber?’ dicis la 
homino. ‘Omnu darfas sorgar su ipsa. Lu ya sempre 
facis lo! ’ 

£ To es ya vera!’ dicis la lavistino. ‘Nulu plu multe.’ 

£ Nu, do, ne stacez regardegante quale se vu timas, 
muliero; qua savos? Ni ne rodos trui en la manteli dil 
altri, ka ne?’ 

‘Ya no!’ ensemble dicis siorino Dilber e la homulo. 
£ Ni esperas, no.’ 

£ Nu, bone!’ kriis la homino. £ To suficas. Qua es plu 
mala pro perdir kelka kozi quale olti? Ne mortintulo, 
me supozas.’ 

£ Ya no!’ ridante dicis siorino Dilber. 

£ Se lu volis retenar olti pos mortir, mal old skrubo,’ 
pluse dicis la homino, £ pro quo lu ne esis natural dum 
vivar? Se lu esabus, lu havabus ulu por sorgar lu kande 
Morto frapis lu, vice jacar anhelante sua lasta respiri, 
sole en solitareso.’ 

£ To es la maxim vera vorto dicita til nun,’ dicis 
siorino Dilber. £ Esas judicio kontre lu.’ 

‘Me dezirus, ke ol esez kelke plu severa,’ replikis la 
homino; £ e ya ol esabus, kredez lo, se me povabis tushir 
irgo plusa. Apertez ta fasko, old Joe, e savigez da me la 
valoro di ol. Dicez libere. Me ne timas esar l’unesma, 
nek timas, ke li videz ol. Ni ya savis, ke ni helpis ni, 
ante ke ni hike renkontris, me supozas. Ne esas peko. 
Apertez la fasko, Joe.’ 

Ma la galanteso dil amiki ne permisis to; e la homulo 
en senkolorigite nigra vesti, unesme asaltante la 
brecho, produktis sua spoliaji. Ne esis multo. Un o du 
siglili, krayonuyo, du parament-butoni, e brocho ne tro 
valoroza, esis omno. Li esis explorita ed evaluita da old 
Joe, qua markis per kreto la sumi quin il donos po 

singla kozo sur la muro, e sumigis olti kande il 
komprenis, ke esas nulo plusa. 

‘Yen vua konto,’ dicis Joe, ‘e me ne ofrus plusa 
sispence. se on boliigus me pro to. Qua sequas?’ 

Siorino Dilber sequis. Lit-tuki e toali, kelka vesti, du 
ekmoda te-kulieri arjenta, sukro-pincego, e kelka boti. 
Elua konto esis samamaniere skribita sur la muro. 

‘Me sempre donas tro multo a siorini. Esas febleso di 
me, e pro to me ruinas me,’ dicis old Joe. ‘Yen vua 
konto. Se vu demandus plusa penny, e marchandus, me 
repentus mea jenerozeso e diminutus ol per du shilingi 
e duimo.’ 

‘E nun apertez mea fasko, Joe,’ dicis l’unesma 
homino. 

Joe genupozis por plu facile apertar ol, e desnodiginte 
multa nodi, ektranis rulajo granda e pezoza ek ula 
obskura stofo. 

‘Quon vu nomas ico?’ dicis Joe. ‘Lit-kurteni!’ 

‘Ha!’ replikis la homino, e ridis ed avaninklinis su sur 
la brakii krucumita. ‘Lit-kurteni!’ 

‘Ka vu volas dicar, ke vu forprenis oli, kun la ringi, 
dum ke lu ibe jacis?’ dicis Joe. 

‘Yes ya,’ respondis la homino. ‘Pro quo ne?’ 

‘Vu naskis por ganar richeso,’ dicis Joe, ‘e vu ya facos 
to.’ 

‘Me ya ne haltus mea manuo, kande me povus ganar 
irgo per extensar ol, pro egardo por tala homo quala lu 
esis, me certigas da vu, Joe,’ kalme replikis la homino. 
‘Ne lasez oleo falar adsur ta lana kovrili, Joe.’ 

‘Ka lua kovrili?’ questionis Joe. 

‘Di qua altru, vu supozas?’ respondis la homino. ‘Lu 
ne koldeskos sen li, me darfas dicar.’ 

£ Me esperas, ke lu ne mortis pro kontagio, ka ne?’ 
dicis old Joe, haltante sua laboro ed adsupre 
regardante. 

‘Ne timez,’ respondis la homino. ‘Me ne tante prizis 
frequentar lu, ke me restus che lu por tala kozi se lu 
tale mortis. Ha! vu povas explorar ta kamizo til ke vua 
okuli doloreskas; ma vu ne trovos truo en ol, nek 
frotita parto. Ol es la maxim bona quan lu posedis, ed 
anke tre bona. Li disipabus ol, sen me.’ 

‘Quon vu volas dicar, disipar ol?’ questionis old Joe. 

‘Per vestizar lu per ol por esar enterigita, 
komprenende,’ ridante respondis la homino. ‘Ulu esis 
sat fola facir lo, ma me itere desmetis ol. Se kaliko ne 
es sat bona por tala skopo, ol ne es sat bona por irgo. 
Ol tante multe konvenas al korpo. Lu ne povus 
aspektar plu lede kam en olta.’ 

Scrooge hororigite askoltis ta parolado. Dum ke li 
sidis avan lia spoliaji en la skarsa lumo donita dal 
lampo dil oldulo, lu regardis li per abomino e repugno 
qui ne povus esar plu granda, mem se li esus demoni 
obcena qui vendas la kadavro ipsa. 

‘Ha, haf ridis la sama homino kande old Joe, 
ektirante sako flanela qua kontenis pekunio, kontis lia 
diversa sumi adsur la pavimento. ‘Yen lua fino, vi 
vidas! Lu vivante timigis omnu for su, por profitar ni 
kande lu mortas! Ha, ha, haf 

‘Spiritof dicis Scrooge, qua trepidis de kapo til pedo. 
‘Me komprenas, me komprenas. La kazo di ta 
mizerozulo povus esar mea propra. Mea vivo nun 
tendencas tavoye. Klementa Cielo, quo esas?’ 

Lu terorigite tresayis, nam la ceno chanjesis, e nun il 
preske tushis lito: lito nuda, sen kurteni, sur qua, sub 

lit-tuko ragoza, jacis ulo kovrita qua, quankam muta, 
anuncis su per linguo hororinda. 

La chambro esis tre obskura, tro obskura por esar 
precize vidita, quankam Scrooge cirkume regardis 
segun sekreta impulso, anxioza por saveskar quala 
sorto de chambro ol esas. Pala lumo, acensante en la 
aero extera, rekte falis adsur la lito; e sur ol, spoliita e 
privacita, sen vigilanti, sen lakrimifanti, sen afeciono, 
esis la kadavro di ta viro. 

Scrooge regardetis la Fantomo. Olua ferma manuo 
indikis la kapo. La kovrilo esis tante sensorge pozita, 
ke la maxim mikra levo di ol, la movo di un fingro di 
Scrooge, revelus la vizajo. Lu konsideris lo, sentis 
quante facile esus facar lo, e deziregis facar lo; ma lu 
esis ne plu kapabla fortirar la velo kam forsendar 
l’apuda fantomo. 

Ho kolda, kolda, rigida, terorinda Morto, hike erektez 
vua altaro, ed ornizez ol per tala terori quala vu povas 
komandar; nam ico esas vua domeno! Ma di la kapo 
amata, veneracata, ed honorizata vu ne povas turnar 
un haro a vua skopo hororinda, nek igar un traito 
odiinda. Lo ne esas pro ke la manuo esas pezoza e falas 
kande liberigita; lo ne esas pro ke la kordio e pulso 
esas haltigita; ma pro ke la manuo esis apertita, 
jeneroza, e sincera; la kordio esis brava, varma, e 
tenera; e la pulso esis pulso di homo. Frapez, Ombro, 
frapez! E videz lua bonfaci saltar del vunduro por 
seminar la mondo per vivo nemortiva! 

Nula voco enuncis ta vorti en l’oreli di Scrooge, ma lu 
audis oli dum ke lu regardis la lito. Lu pensis, se ta 
homo povus nun esar rivivigita, qua esus lua chefa 
pensaji? Kad avareso, marchando, sucii meskina? Olti 
portabis lu a rich fino, advere! 

Lu jacis en la domo obskura e vakua sen homulo, od 
homino, o puero, por dicar, ke il esis benigna a me per 
ico od ito, e pro ta memorajo di un vorto benigna, me 
esos benigna a lu. Kato skrachis la pordo, e sub la 
herdo esis la sono di rati rodanta. To quon li volis en la 
morto-chambro, e pro quo li esis tante destranquila e 
perturbita, Scrooge ne audacis pensar. 

‘Spirito!’ lu dicis, ‘ico esas loko timinda. Livante ol, 
me ne livos olua leciono, kredez me. Ni irez!’ 

Ankore la Fantomo indikis la kapo per fingro 
senmova. 

£ Me komprenas vu,’ Scrooge replikis, £ e me facus lo, 
se posible. Ma me ne havas ta kapableso, Spirito. Me ne 
havas ta kapableso.’ 

Itere ol semblis regardar lu. 

£ Se esas irga homo en l’urbo qua emocas pro la morto 
di ca viro,’ dicis Scrooge tre angorante, ‘montrez ta 
homo a me, Fantomo, me pregas!’ 

La Fantomo extensis sua robo obskura avan lu dum 
instanto, quale alo; ed abasante ol, revelis chambro 
dilumizita, ube esis matro e filii. 

E1 expektis ulu, ed anxioze avide; nam el pazis avane 
e retroe en la chambro, tresayis pro omna bruiso, 
regardis ek la fenestro, regardetis la horlojo, vane 
esforcis laborar per agulo, ed apene toleris la voci dil 
infanti ludanta. 

Tandem la frapeto longe expektita esis audita. El 
hastis al pordo e renkontris sua spozulo, viro di qua la 
vizajo esis konsumita da sucio e tristeso, quankam il 
esis yuna. Ol nun portis mieno remarkinda, sorto de 
delekto serioza pri qua il shamis, e quan il baraktis 
represar. 

Lu sideskis avan la dineo varmigita por il avan la 
fairo, e kande el feble demandis qua novaji (ne til pos 
longa silenco), il semblis konfuzigita quale respondar. 

‘Kad esas bona,’ el dicis, ‘o mala?’—por helpar il. 

‘Mala,’ il respondis. 

‘Ka ni esas tote ruinita?’ 

‘No. Ankore esas espero, Caroline.’ 

‘Se lu dessevereskus,’ el astonate dicis, ‘ya esus! Nulo 
esas senespera, se tala miraklo eventus.’ 

‘Lu ne povas dessevereskar,’ dicis elua spozulo. ‘Lu 
esas mortinta.’ 

E1 esis persono milda e pacienta, se la vizajo vere 
aspektas; ma el esis gratitudoza til la anmo pro audar 
lo, ed el lon dicis, la manui kunpresita. E1 quik pregis 
pardono, e regretis; ma l’unesma esis l’emoco dil 
kordio. 

‘To quon la mi-ebria damo, pri qua me dicis 
lastanokte, dicis a me, kande me probis vizitar lu por 
obtenar ajorno til un semano, e quon me supozis esar 
pura exkuzo por evitar me, esas ya tote vera. Lu 
tatempe ne nur esis tre malada, ma mortanta.’ 

‘A qua nia debo esos transdonita?’ 

‘Me ne savas. Ma ante ta tempo, ni esos pronta kun la 
pekunio; e mem se no, esus ya desfortuno trovar 
kreditero tante senkompata en la sucedanto. Ni darfas 
bonhumore dormar canokte, Caroline!’ 

Yes. Quankam li esforcis moligar ol, li esis plu 
bonhumora. La vizaji dil infanti, tacigita, e proxime 
kunveninta por audar to quon li tante kelke 
komprenas, plu multe brilis; e to esis domo plu felica 
pro la morto di ta homo! L’unika emoco quan la 
Fantomo povis montrar a lu, pro ta evento, esis 
plezuro. 

‘Permisez me vidar ula tenereso pro morto,’ dicis 
Scrooge; ‘o ta chambro obskura, quan ni jus livis, 
restos sempre avan me.’ 

La Fantomo duktis lu tra plura stradi familiara a lua 
pedi; ed irante, Scrooge regardis hike ed ibe por trovar 
su, ma nulaloke vidis su. Li eniris la domo di 
kompatinda Bob Cratchit, la domo olime vizitata, e 
trovis la matro e la filii sidante ye la fairo. 

Taceme. Tre taceme. La mikra Cratchit-i bruisoza esis 
tam senmova kam statui en un angulo, e sidis 
regardante Peter, qua havis libro avan su. La matro e 
sua filiini sutis. Ma li esis tre tacema! 

£ Ed II prenis puero, e pozis lu inter li.’ 

Ube Scrooge audabis ta vorti? Lu ne sonjabis oli. La 
yunulo evidente laute lektis oli dum ke Scrooge e la 
Spirito transiris la solio. Pro quo il ne duras? 

La matro pozis sua laboro adsur la tablo, e pozis 
manuo an sua vizajo. 

‘La koloro dolorigas mea okuli,’ el dicis. 

Ka koloro? Ho, kompatinda Tiny Tim! 

‘Li nun es plu bona,’ dicis la spozino di Cratchit. 
‘Kandel-lumo febligas li, e me ne volas montrar febl 
okuli a via patro kande il retrovenos, ne por la mondo. 
Devas esar preske ilua tempo.’ 

‘Kelke pasinte,’ Peter respondis, e klozis sua libro. 
‘Ma me opinionas, ke il marchas kelke plu lente kam 
kustumale dum ta recenta vesperi, matro.’ 

Li itere esis tre tacema. Tandem el dicis, e per voco 
ferma e gaya qua nur unfoye faliis: 

‘Me vidis il marchar kun—me vidis il marchar kun 
Tiny Tim sur sua shultro, ya tre rapide.’ 

‘Ed anke me,’ kriis Peter. ‘Ofte.’ 

‘Ed anke me,’ klamis altru. Omnu ya vidabis to. 

£ Ma lu esis tre lejer por portar,’ el pluse dicis, 
absorbita da sua laboro, ‘e lua patro tante multe amis 
lu, ke to esis nula jeno—nula jeno. E yen, via patro es 
ye la pordo!’ 

E1 ekhastis por renkontrar il; e mikra Bob en sua 
kolsharpo—il bezonis ol, kompatindulo—eniris. Ilua teo 
esis preparata an la herdo, e li omna esforcis esar 
l’unesma servar il. Lore la du yuna Cratchit-i sideskis 
sur ilua genui e singla puereto pozis vangeto an ilua 
vizajo quaze dicar, ‘Ne suciez, patro. Ne chagrenez!’ 

Bob esis tre gaya kun li, ed agreable parolis a la tota 
familio. II regardis la suturi sur la tablo e laudis la 
laboremeso e rapideso di siorino Cratchit e la puerini. 
Eli kompletigos omno longe ante sundio, il dicis. 

‘Sundio! Ka tu hodie adibe iris, Robert?’ dicis ilua 
spozino. 

‘Yes, mea karino,’ respondis Bob. ‘Me deziras, ke tu 
povus irir. Esabus bona por tu, vidar quante verda ta 
loko esas. Ma tu freque vidor ol. Me promisis a lu, ke 
me adibe promenos sundie. Mea mikra, mikra filio!’ 
kriis Bob. ‘Mea filieto!’ 

II instante ploreskis. II ne povis preventar su. Se il 
povabus preventar su, il e la filio esabus plu distanta 
l’unu del altru kam li forsan esas. 

II livis la chambro, ed acensis l’eskalero a la supra 
chambro, qua esis gaye lumizita ed ornita por 
Kristonasko. Esis sidilo pozita proxime al puereto, e 
marki, ke ulu recente asistabis. Kompatinda Bob 
sideskis, e pos ke il kelke pensis e kalmigis su, il kisis la 
vizajeto. II rezignesis pri to quo eventabis, ed esante 
itere tre felica, decensis. 

Li proximeskis al fairo, e konversis; la puerini e 
matro ankore laboris. Bob informis li pri 

l’extraordinara benigneso dil nevulo di Scrooge, quan il 
olime rekontrabis apene unfoye, e qua, rekontrante il 
tadie en la strado, e vidante, ke il aspektis kelke—‘nur 
kelke depresita, vi savas,’ dicis Bob, inquestabis pri to 
quo eventas por afliktar il. ‘Ye to,’ dicis Bob, ‘nam il 
esas la maxim agreabla parolanto quan vi povus audar, 
me dicis ol ad il. “Me totkordie regretas to, sioro 
Cratchit,” il dicis, “e totkordie regretas pro vua bona 
spozino.” Incidente, quale il savas lo, me ne savas.’ 

‘Quon savas, mea karulo?’ 

‘Nu, ke tu esas bona spozino,’ respondis Bob. 

‘Omnu savas to!’ dicis Peter. 

‘Tre bone observata, mea filio!’ kriis Bob. ‘Me 
esperas, ke omnu ya savas. “Totkordie regretas,” il 
dicis, “pro vua bona spozino. Se me povas servar vi 
irgamaniere,” il dicis, e donis sua vizit-karto a me, “yen 
mea lojeyo. Bonvole venez a me.” Nu, ne esis,’ kriis 
Bob, ‘pro irga helpo quon il povus facar por ni, ma plue 
pro lua benigna maniero, ke to esis tre delektanta. 
Advere semblis, quale se il konocabis nia Tiny Tim, ed 
emoceskis kun ni.’ 

‘Me es certa, ke il es bon anmo!’ dicis siorino 
Cratchit. 

‘Tu esus plu certa, mea karino,’ replikis Bob, ‘se tu 
vidus e parolus kun il. Me tote ne surprizesus, 
remarkez me, se il trovus plu bona employo por Peter.’ 

‘Nur audez lo, Peter,’ dicis siorino Cratchit. 

‘E lore,’ kriis un del filiini, ‘Peter kurtezos ulu, e facos 
sua propra hemo.’ 

‘Forirez tu!’ ridetante replikis Peter. 

‘To esas tam probabla kam neprobabla,’ dicis Bob, 
‘balde; ma sat multa tempo restas por to, mea karulo. 
Ma irgamaniere ed irgekande ni separos ni, me es 

certa, ke nulu de ni oblivios kompatinda Tiny Tim—ka 
ne?—o ta unesma separo inter ni.’ 

‘Nulatempe, patro!’ li omna kriis. 

‘E me savas,’ dicis Bob, ‘me savas, mea kari, kande ni 
rimemoros quante pacienta e quante milda lu esis, 
quankam lu esis mikra, mikra puero, ni ne facile 
disputachos inter ni, e tale oblivios kompatinda Tiny 
Tim.’ 

‘No, nulatempe, patro!’ li omna itere kriis. 

‘Me es tre felica,’ dicis mikra Bob, ‘me es tre felica!’ 

Siorino Cratchit kisis il, ilua filiini kisis il, la du yuna 
Cratchit-i kisis il, e Peter ed il presis la manui. Spirito 
di Tiny Tim, tua esenco infantal esis de Deo! 

‘Spirito,’ dicis Scrooge, ‘ulo informas me, ke la tempo 
por nia separo proximeskas. Me savas lo, ma ne savas 
quale. Dicez a me, qua esis ta homo quan ni vidis 
mortinta?’ 

La Fantomo di Kristonasko Venonta portis lu quale 
antee—quankam en altra tempo, lu opinionis: ya, 
semblis esar nula ordino en ta recenta vizioni, ecepte 
ke li esas futura—aden la frequenteyi di aferisti, ma ne 
montris lu a lu. Fakte, la Fantomo haltis por nulo, ma 
rekte avaniris, quale se por la skopo nun dezirata, til ke 
Scrooge pregis ol vartar dum instanto. 

‘Ta korto,’ dicis Scrooge, ‘tra qua ni nun hastas, esas 
ube mea kontoro esas, ed esis dum multa yari. Me 
vidas l’edifico. Permisez me vidar to quo me esos dum 
dii venonta!’ 

La Spirito haltis; la manuo indikis altraloke. 

‘L’edifico esas ibe,’ Scrooge kriis. ‘Pro quo vu fore 
indikas?’ 

La fingro ne-exaucema ne chanjesis. 

Scrooge hastis al fenestro di sua kontoro e 
traregardis. Ol esis ankore kontoro, ma ne la lua. La 
mobli ne esis sama, e la figuro en la sidilo ne esis lu. La 
Fantomo ankore indikis. 

Lu itere venis ad ol, e kurioza pro quo ed adube lu 
forirabis, akompanis ol til ke li venis a fera pordego. Lu 
pauzis por cirkumregardar ante enirar. 

Tombeyo. Do hike la mizerozulo, la nomo di qua lu 
nun saveskos, jacas sub la sulo. To esis loko digna por 
lu. Murigita da domi; kovrita per herbi ed herbachi, la 
kreskajo dil morto di vejetantaro, ne olua vivo; 
strangulata per tro multa enterigo; obeza per apetito 
repleta. Digna loko por lu! 

La Spirito stacis inter la tombi, ed adinfre indikis Un 
de li. Lu tremante avancis vers ol. La Fantomo esis 
precize quale ol esabis, ma lu timis, ke lu vidas nova 
signifiko en ta formo solena. 

‘Ante ke me proximeskas a ta tombo-petro quan vu 
indikas,’ dicis Scrooge, ‘respondizez un questiono. Kad 
olti esas Fombri di to quo mustos esar, o kad olti esas 
nur Fombri di to quo nur forsan esos?’ 

Ankore la Fantomo adinfre indikis la tombo apud qua 
ol stacis. 

‘L’agi di homi prefigurizas certena fini, a qui, se on 
perseverus, li ya duktos,’ dicis Scrooge. ‘Ma se on 
abandonus ta agi, la fini chanjesus. Dicez, ke es tale 
kun to quon vu montras a me!’ 

La Spirito esis tam nemovebla kam sempre. 

Scrooge reptis vers ol, tremante reptis; e sequante la 
fingro, lektis sur la tombo-petro dil tombo neglijita sua 
propra nomo: EBENEZER SCROOGE. 

‘Ka me esas to homo qua jacis sur la lito?’ lu kriis, sur 
sua genui. 

La fingro indikis del tombo a lu ed itere al tombo. 

‘No, Spirito! Ho no, no!’ 

La fingro restis. 

‘Spirito!’ lu kriis, forte tenante olua robo, ‘audez me! 
Me ne esas tala homo quala me esis! Me ne esos tala 
homo quala me esabus sen ta interveno. Pro quo 
montrar to a me, se me esas ultre espero!’ 

Unesmafoye la manuo semblis tremar. 

‘Bona Spirito,’ lu duris, e falis avan ol adsur la sulo. 
‘Vua naturo intervenas por me, e kompatas me. 
Certigez da me, ke me ankore povas chanjar ta ombri 
quin vu montris, per vivo chanjita!’ 

La benigna manuo tremis. 

‘Me honorizos Kristonasko en mea kordio, ed 
esforcos tenar ol dum la tota yaro. Me vivos en la 
Pasinto, la Nuno, e la Futuro. La spiriti di omna tri 
laboros en me. Me ne exkluzos la lecioni quin li docis. 
Ho, dicez, ke me povas efacar la skriburo de ta petro!’ 

Agoniante, lu sizis la manuo fantomal. Ol esforcis 
liberigar su, ma lu esis forta pregante, e detenis ol. La 
Spirito, plu forta, forpulsis lu. 

Levante la manui por un lasta prego por reversar sua 
fato, lu vidis chanjo en la kapuco e robo dil Fantomo. 
Ol deskreskis, krulis, e diminutesis aden lit-kolono. 

ST ANC O KIN 
La Fino 


Yen! E la lit-kolono esis ilua propra. La lito esis ilua 
propra, la chambro esis ilua propra. Maxim bone e 
maxim felice, la Tempo avan il esis lua propra, per qua 
kompensar! 

‘Me vivos en la Pasinto, la Nuno, e la Futuro!’ 
Scrooge repetis, e klimis ek la lito. ‘La Spiriti di omna 
Tri laboros en me. Ho Iakob Marley! Cielo e 
Kristonasko esez iaudita pro ico! Me dicas lo sur mea 
genui, old Iakob, sur mea genui!’ 

II tante vibris e tante brilis per bona intenco, ke ilua 
febla voco apene respondizis ad ilua sumno. II 
violentoze singlutabis dum plendar al Spirito, ed ilua 
vizajo esis humidigita per lakrimi. 

‘Oli ne esas fortranita,’ kriis Scrooge, ed embracis un 
del lit-kurteni, ‘oli ne esas fortranita kun la ringi. Oli 
esas hike: me esas hike: l’ombri di to quo povus esar 
nun esez desaparigita. Oli esez. Me savos lo!’ 

Ilua manui dume esis okupata per ilua vesti: reversis 
oli, metante oli renversita, lacerante oli, perdante oli, 
tirante oli ad omna sorto de extravago. 


102 



£ Me ne savas quon facar!’ kriis Scrooge, e ridis e 
ploris per la sama respiro, ed igis su simila a Laocoon 
per sua kalzeti. ‘Me es tam lejera kam plumo, me es 
tam felica kam anjelo, me es tam gaya kam skolano. 
Me es tam frivola kam ebriulo. Felica Kristonasko ad 
omnu! E Felica Nov-yaro al tota mondo! Hola! Hup! 
Holaf 

II friskabis aden la salono e nun stacis ibe: tote 
anhelante. 

‘Yen, la poto en qua esis la gruelo!’ kriis Scrooge, 
itere friskante cirkum la herdo. ‘Yen, la pordo, per qua 
la Fantomo di Iakob Marley eniris! Yen, l’angulo ube 
sidis la Fantomo di Kristonasko Nuna! Yen, la fenestro 
de qua me vidis la fantomi vaganta! Omno es hike, 
omno es vera, omno eventis. Ha, ha, ha!’ 

Nu, por homo nekustuminta dum tante multa yari, ol 
esis rido splendida, rido tre glorioza. La patro di longa, 
longa lineo de ridi brilanta! 

‘Me ne savas, qua dio dil monato hodie esas!’ dicis 
Scrooge. ‘Me ne savas, quante longe me esis kun la 
Spiriti. Me savas nulo. Me esas advera infanto. Ne 
importas. Me ne sucias. Me preferas esar infanto. Hola! 
Hup! Hola!’ 

II haltigesis en sua extazo per la kirki sonanta la 
maxim robusta klosharo-sonado quan il audabis dum 
sua vivo. Krak, krik, don, din, klosh. Klosh, din, don, 
krik, krak! Ho, glorioza, glorioza! 

II kuris al fenestro ed apertis ol ed ekpozis sua kapo. 
Nula nubo, nula nebuleto; klara, brilanta, gaya, 
incitanta, kolda; koldeso facante muziko por la danso 
di sango; orea sunlumo, cielo cielal; aero dolca e fresha; 
gaya kloshi. Ho, glorioza. Glorioza! 

‘Qua dio esas?’ kriis Scrooge, adinfre vokante a 
puerulo portanta vesti sundial, qua forsan tardeskas 
por cirkumregardar. 

‘Ka?’ replikis la puerulo per sua tota astoneso. 

‘Qua dio esas, mea bonulo?’ dicis Scrooge. 

‘Qua dio!’ respondis la puerulo. ‘Nu, KRISTONASKO- 
DIO.’ 

‘Es Kristonasko-dio!’ dicis Scrooge a su. ‘Me ne faliis. 
La Spiriti facis omno dum un nokto. Li povas facar irgo 
volita. Komprenende. Komprenende. He, mea bonulo!’ 

‘He!’ replikis la puerulo. 

‘Ka tu konocas la Pultristo en la strado dop la nexta, 
ye la strad-angulo?’ Scrooge questionis. 

‘Me esperez, yes,’ respondis la puerulo. 

‘Puero inteligenta!’ dicis Scrooge. ‘Puero remarkinda! 
Ka tu savas, ka li ja vendis la premio-dindo qua pendis 
ibe? Ne la mikra premio-dindo: ka la granda?’ 

‘Quo, olta tam granda kam me?’ replikis la puerulo. 

‘Quante charmanta puerulo!’ dicis Scrooge. ‘Esas 
plezuro konversar kun lu. Yes, mea galantulo!’ 

‘Ol ankore pendas ibe,’ respondis la puerulo. 

‘Ka yes?’ dicis Scrooge. ‘Irez e komprez ol.’ 

‘Nu-KOR!’ klamis la puerulo. 

‘No, no,’ dicis Scrooge, ‘me es serioza. Irez e komprez 
ol, e dicez, ke li portez ol adhike, por ke me donez a li 
l’adreso adube portar ol. Se tu retrovenas kun la viro, 
me donos shilingo a tu. Se tu retrovenas kun lu ante 
kin minuti, me donos a tu du shilingi e duimo!’ 

La puerulo forkuris quale pafita. On bezonus ferma 
manuo ye revolvero por pafar tante rapide. 

‘Me sendos ol a Bob Cratchit!’ susuris Scrooge, e 
fricionis sua manui e rideskis. ‘II ne savos, qua sendis 
ol. Ol esas duople tam granda kam Tiny Tim. Joe Miller 

nulatempe facis tala jokajo quala esas sendar ol a Bob 
Cratchit!’ 

La manuo qua skribis l’adreso ne esis ferma, ma il ya 
skribis ol, ulamaniere, e decensis l’eskalero por apertar 
la strad-pordo, pronta por la veno dil servisto dil 
pultristo. Stacante ibe, vartante, il remarkis la pord- 
martelo. 

‘Me amos ol, tam longe kam me vivos!’ kriis Scrooge, 
e karezis ol. ‘Me apene regardis ol ante nun. Quante 
honesta mieno! Ol esas marveloza pord-martelo!—Yen, 
la dindo. Hola! Hup! Quale vu standas? Felica 
Kristonasko!’ 

Ol esis dindo! Ol nulatempe esabus kapabla stacar sur 
sua propra gambi, ta ucelo. Ol kurte ruptabus oli pos 
minuto, quale peci de siglo-vaxo. 

‘Ma esas neposibla portar to a Camden-urbo,’ dicis 
Scrooge. ‘Tu havez kabrioleto.’ 

La gutur-rido kun qua il dicis lo, e la gutur-rido kun 
qua il pagis por la dindo, e la gutur-rido kun qua il 
pagis por la kabrioleto, e la gutur-rido kun qua il 
rekompensis la puerulo, esis superesita nur per la 
gutur-rido kun qua il anhelante sideskis en sua sidilo, e 
gutur-ridis til ke il ploreskis. 

Razar su ne esis tasko facila, nam ilua manuo duris 
multe tremar; e razar bezonas atenco, mem se on ne 
dansas dum facar ol. Ma se il fortranchabus la pinto di 
sua nazo, il pozabus gum-tafto adsur ol, ed esabus 
satisfacata. 

II vestizis su ‘per sua maxim bona,’ e tandem iris 
aden la stradi. Tatempe la homi ekveneskas, quale il 
vidabis kun la Fantomo di Kristonasko Nuna; e 
marchante, la manui dop su, Scrooge regardis omnu 
kun rideto joyoza. II aspektis tante nerezisteble 

agreabla, unvorte, ke tri o quar homi bonhumore dicis, 
‘Bona matino, sioro! Felica Kristonasko a vu!’ E 
Scrooge ofte pose dicis, ke de omna gaya soni audita 
dum sua vivo, olti esis la maxim gaya en l’oreli. 

II ne fore irabis, kande il vidis venante vers il la 
jentilulo qua hiere enirabis la kontoro e dicabis, 
‘Scrooge & Marley, me supozas?’ Pensar quale ta olda 
jentilulo renkontrante regardos il dolorigis ilua kordio; 
ma il rikonocis l’avana voyo, ed iris segun ol. 

‘Mea kara sioro,’ dicis Scrooge, rapideskante e 
presante l’amba manui dil olda jentilulo. ‘Quale vu 
standas? Me esperas, ke vu hiere sucesis. To esis tre 
benigna. Felica Kristonasko a vu, sioro!’ 

‘Ka sioro Scrooge?’ 

‘Yes,’ dicis Scrooge. ‘To es mea nomo, e me timas, ke 
ol ne es agreabla a vu. Permisez me pregar vua 
pardono. E bonvole esez tante bona por—’ nun Scrooge 
susuris aden lua orelo. 

‘Deo benedikez me,’ kriis la jentilulo, quaze 
anhelante. ‘Mea kara sioro Scrooge, ka vu es serioza?’ 

‘Bonvole,’ dicis Scrooge. ‘Ne min per un farthing. 
Granda nombro de pagi faliita es inkluzita en to, me 
certigas da vu. Ka vu facos to por me?’ 

‘Mea kara sioro,’ dicis l’altru, e presis ilua manuo. 
‘Me ne savas quon dicar pro tala jenero—’ 

‘Dicez nulo, me pregas,’ replikis Scrooge. ‘Venez 
vizitar me. Ka vu venos vizitar me?’ 

‘Yes ya!’ kriis l’olda jentilulo. E lu evidente intencis 
facar lo. 

‘Danko,’ dicis Scrooge. ‘Me obligesas a vu. Me dankas 
vu kinadekfoye. Esez benedikita! ’ 

II iris al kirko, e promenis en la stradi, e spektis la 
homi hastar avane e retroe, e karezis la kapi di pueri, e 

questionis mendikanti, ed adinfre regardis aden la 
koqueyi di domi, ed adsupre al fenestri; e trovis, ke 
omno donas plezuro ad il. II nulatempe revabis ke 
promeno—ke irgo—povus donar tante multa feliceso. 
Posdimeze, il turnis su vers la lojeyo di sua nevulo. 

II dekedufoye preterpasis la pordo ante ke il 
kurajeskis adirar e frapetar. Ma il kuris, e sucesis: 

£ Ka tua mastro esas heme, mea karo?’ dicis Scrooge al 
servistino. Bona yunino! Tre bona. 

£ Yes, sioro.’ 

£ Ube lu esas, mea karino?’ dicis Scrooge. 

‘Lu esas en la manjo-chambro, sioro, kun la mastrino. 
Me duktos vu adsupre, se vu volas.’ 

‘Danko. II konocas me,’ dicis Scrooge, la manuo ja sur 
la pord-butono dil manjo-chambro. £ Me eniros, mea 
karino.’ 

II dolce turnis ol, ed oblique enpozis sua vizajo 
cirkum la pordo. Li regardis la tablo (qua esis grande 
charjita); nam ta yuna dom-mastri sempre esas nervoza 
pri tala kozi, e volas, ke omno esez perfekta. 

‘Fredf dicis Scrooge. 

Per elua kara kordio, quale tresayis ilua bo-nevino! 
Scrooge obliviabis, tainstante, quale el sidabis en 
angulo kun pedo-tabureto, od il nule agabus tale. 

£ Mea anmo benedikesez!’ kriis Fred, ‘qua esas?’ 

£ Esas me. Tua onklo Scrooge. Me venas por dinear. 
Ka tu permisas me enirar, Fred?’ 

Permisar il enirar! Esas mizerikordio, ke li ne 
forsukusis ilua brakio. Ante kin minuti, il esis che su. 
Nulo povus esir plu totkordia. Ilua nevino tote same 
aspektis. Anke Topper kande il arivis. Anke la graseta 
fratino, kande el arivis. Anke omnu kande li venis. 

Bonega partio, bonega ludi, bonega unanimeso, bo-ne- 
ga feliceso! 

Ma il esis frue en la kontoro ye la sequanta jorno. Ho, 
il esis ya frua. Se il nur esez unesme ibe, por kaptar 
Bob Cratchit tarde arivar! Ton il deziregis. 

Ed il sucesis, yes! La horlojo sonis non kloki. Nula 
Bob. Non kloki e quarimo. Nula Bob. II esis tarda de 
tota dek-e-ok minuti. Scrooge sidis kun sua pordo larje 
apertita, por vidar il enirar la Tanko. 

Ilua chapelo esis ja desmetita ante ke il apertis la 
pordo; anke ilua kolsharpo. II esis quik sur sua skabelo; 
laboregis per sua plumo, quale se por rajuntar non 
kloki. 

‘Yen!’ grunis Scrooge, per sua voco kustumal, tam 
bone kam il povis fingar. ‘Quon vu intencas, per arivar 
ye ta tempo?’ 

‘Me tre regretas, sioro,’ dicis Bob. ‘Me ya tardesas.’ 

‘Ka yes?’ dicis Scrooge. ‘Yes. Me opinionas, ke vu 
tardesas. Venez adhike, sioro, bonvole.’ 

‘Esas nur unfoye dum la yaro, sioro,’ pledis Bob, 
venante del Tanko. ‘Ol ne repetesos. Me kelke gayeskis 
hiere, sioro.’ 

‘Nun me dicos ico, mea amiko,’ dicis Scrooge, ‘me ne 
plus toleros tala agi. E do,’ il duris, saltante de sua 
skabelo e facante tala kudpulso aden la jileto di Bob, ke 
Bob retroe shancelis aden la Tanko: ‘e do me mustas 
plugrandigar vua salario!’ 

Bob tremis, e kelke proximeskis a sua linealo. II havis 
ideo instantal, ke il devas abatar Scrooge per ol; tenar 
il; e vokar a la homi en la korto por helpo e koakto- 
kamizolo. 

‘Felica Kristonasko, Bob!’ dicis Scrooge, tante sincere, 
ke on ne povus erorar, e frapis il an la dorso. ‘Plu gaya 

Kristonasko, Bob, mea bonulo, kam me donis a vu dum 
multa yari! Me plugrandigos vua salario, ed esforcos 
helpar vua familio laborema, e ni diskutos vua aferi 
caposdimeze, per bolo Kristonaskal de vino spicizita, 
Bob! Alimentez la fairi, e komprez nova karbon-sitelo, 
ante ke vu puntizas plusa “i”, Bob Cratchit!’ 


Scrooge esis plu bona kam il promisabis. II facis omno, 
ed infinite plu multe; e por Tiny Tim, qua NE mortis, il 
esis duesma patro. II divenis tam bona amiko, tam bona 
patrono, e tam bona homo, kam esis konocita en la 
bona urbo, od en irga altra bona urbo, od urbeto, o 
distrikto, en la bona mondo. Uli ridis vidar la chanjo en 
il, ma il lasis li ridar, e poke atencis li; nam il esis sat 
saja por savar, ke nulo eventas sur ta globo, por lo 
bona, sen ke uli ridas ye la komenco; e savante, ke tala 
homi esas omnakaze blinda, il opinionis, ke li plu bone 
rugizez lia okuli per rideti, kam subisar to pro 
maladeso min bela. Ilua propra kordio ridis: e to tote 
satisfacis il. 

II ne plus interrelatis kun Spiriti, ma vivis segun la 
Principo di Tota Absteno por sempre; ed on sempre 
dicis pri il, ke il savas quale bone celebrar Kristonasko, 
se irgu vivanta havas ta savo. Utinam lo esez vere 
dicita pri ni, ed omnu! E do, quale dicis Tiny Tim, Deo 
benedikez ni, omnu! 

